115 kematian, tertinggi sejak awal Oktober 2021, Johor catat 25 kes

Jumlah kematian akibat komplikasi Covid-19 di seluruh negara semalam (Rabu, 2 Mac 2022) mencatat rekod baharu sejak Oktober tahun lalu, sekali gus merekodkan jumlah tertinggi sepanjang tahun ini.

Rekod laman sesawang CovidNOW kendalian Kementerian Kesihatan (KKM) menunjukkan dalam tempoh 24 jam semalam sebanyak 115 kes kematian diaporkan, termasuk 36 pesakit meninggal dunia sebelum bantuan perubatan dapat diberikan atau kes BID.

Bagaimanapun, tiada maklumat diberikan sama ada 36 kes BID itu melibatkan kalangan 309,069 pesakit yang diperintah menjalani kuarantin di rumah.

KKM juga tidak menyatakan secara terperinci berhubung kes kematian itu sama ada ia melibatkan virus SARS-CoV-2 yang dikategorikan sebagai Variant of Concern (VOC) atau Variant of Interest (VOI).

Namun, angka terbaharu itu menjadikan kumulatif kematian akibat Covid-19 di negara ini sejak awal tahun lalu meningkat kepada 32,942 kes, termasuk 6,780 kes BID.

Rekod tertinggi kes kematian sebelum ini pernah dicatatkan pada 7 Oktober 2021 melibatkan seramai 132 pesakit.

Berdasarkan data CovidNOW itu, Johor merekodkan jumlah tertinggi dengan 25 kes kematian, diikuti 24 kes di Sabah; Selangor (18 kes); masing-masing lapan kes di Kedah serta Negeri Sembilan; dan Perak (tujuh kes).

Pahang dan Kuala Lumpur pula merekodkan enam kes kematian, diikuti Kelantan (empat); Pulau Pinang (tiga); masing-masing dua di Melaka serta Perlis; dan masing-masing satu kes di Sarawak serta Terengganu.

Tiada kes kematian akibat Covid-19 direkodkan di Labuan dan Putrajaya.

Sehingga semalam, Johor mencatat 4,106 kes kematian, termasuk 541 kes BID.

Angka kematian semalam juga adalah yang tertinggi di Johor tahun ini, dan meningkat tiga hari berturut-turut selepas mencatat 13 kes pada 28 Februari 2022, dan 21 kes pada 1 Mac 2022.

Dalam tempoh itu juga negeri berkenaan yang akan berdepan Pilihan Raya Negeri (PRN) pada 12 Mac depan, mencatat 323,576 kumulatif positif apabila 1,949 kes baharu direkodkan semalam, dengan 294,978 pesakit telah sembuh, dan 24,492 kes masih aktif.

Daripada jumlah kes aktif itu, seramai 23,217 pesakit menjalani kuarantin di rumah; 169 ditempatkan di PKRC; 1,074 dimasukkan ke hospital; dan 32 dirawat di unit rawatan rapi (ICU) dengan 18 daripadanya memerlukan alat bantuan pernafasan.

Sehingga Rabu, seramai 3,058,672 atau 80.6 peratus populasi di Johor telah lengkap divaksinasi, 3,224,739 atau 85.0 peratus menerima sekurang-kurangnya satu dos, dan 1,945,421 atau 71.2 peratus individu dewasa menerima dos penggalak.


Bekas Menteri Kesihatan sedia beri kerjasama isu rasuah perolehan Covid-19

Bekas Menteri Kesihatan Datuk Seri Dr Adham Baba sedia memberikan kerjasama kepada Suruhanjaya Pencegah Rasuah Malaysia (SPRM) berikutan dakwaan berlaku isu rasuah dan penyelewengan berhubung perolehan berkaitan Covid-19.

Beliau yang memegang portfolio itu semasa negara sedang berhadapan dengan wabak itu mula melanda negara mengakui pernah menerima sendiri aduan mengenai perkara itu sekali gus menjelaskan perkara itu berlaku di peringkat pentadbiran, lapor Bernama.

Menurutnya sewaktu keadaan pandemik banyak proses pemerolehan tidak melalui prosedur biasa dan terdapat kekeliruan dalam melaksanakan perkara itu.

“Kita gunakan perolehan kecemasan jadi keperluan mendesak banyak benda yang dilakukan nak cepat ada yang terpaksa pesan dahulu dan ada juga yang perlukan deposit, ini semua tak melalui proses-proses seperti biasa, ada perkara-perkara yang saya sedar dan saya sebagai menteri pada ketika itu menasihati mereka.

“Saya sebagai menteri saya menjaga dasar dan pelaksanaan dilakukan oleh pihak pentadbiran, saya menyenaraikan semua keperluan pelaksanakan oleh mereka, saya bersedia untuk beri kerjasama kepada SPRM tidak ada keraguan kerana ini penggunaan kecemasan pertama kali,” katanya.

Dr Adham berkata demikian kepada pemberita selepas menyaksikan majlis pertukaran memorandum persefahaman (MoU) di antara National Instituteof Biotechnology Malaysia, Solution Biologics Sdn Bhd dan Cansino Biologics Inc (CanSino).

Semalam Ketua Pesuruhjaya SPRM Tan Sri Azam Baki dilaporkan berkata pihaknya sedang menjalankan siasatan terhadap perolehan berkaitan Covid-19 melibatkan rasuah dan penyelewengan selain turut melihat kepada penyalahgunaan kuasa.

Berkenaan majlis itu, Dr Adham yang juga Menteri Sains Teknologi dan Inovasi (MOSTI) berkata MoU yang telah ditandatangani oleh tiga pihak itu bertujuan memupuk kerjasama jangka panjang dalam pembangunan, penyelidikan dan pengkomersialan vaksin manusia.

“MoU ini memberi tumpuan kepada program penyelidikan bersama pembangunan vaksin terpilih, pertukaran penyelidik dan pakar teknikal, pemindahan teknologi dan pengetahuan serta pengkomersialan produk vaksin untuk pasaran Malaysia dan antarabangsa.


Presiden, PM Sri Lanka dihalau

Presiden Sri Lanka Gotabaya Rajapaksa akhirnya akan melepaskan kuasa selepas melarikan diri daripada penunjuk perasaan yang menyerbu Istana Presiden, memaksa beliau mengumumkan peletakan jawatannya.

Kejadian pada Sabtu adalah kemuncak protes antikerajaan selama berbulan-bulan yang didorong oleh krisis ekonomi yang belum pernah berlaku sebelum ini sehingga memufliskan negara kepulauan Asia Selatan itu, dan kemarahan terhadap rasuah pemerintah Rajapaksa.

Ratusan ribu penunjuk perasaan berkumpul di ibu negara, Colombo, pada Sabtu untuk menuntut kerajaan bertanggungjawab untuk salah urus kewangan negara, menyebabkan kekurangan makanan dan bahan api.

Selepas memasuki Istana Presiden, sekumpulan penunjuk perasaan berjalan melalui bilik ke bilik.

Yang lain dilihat ketawa dan bersantai di bilik tidur mewah kediaman itu, dengan seorang menarik keluar apa yang didakwanya sebagai sepasang seluar dalam Rajapaksa.

Selepas melarikan diri, Rajapaksa menaiki kapal tentera laut di pelabuhan Colombo dan dibawa ke perairan selatan pulau itu, di mana beliau akhirnya berkata akan tunduk kepada tuntutan agar berundur.

“Untuk memastikan peralihan yang aman, presiden berkata beliau (Rajapaksa) akan berundur pada 13 Julai,” kata Speaker Parlimen Mahinda Abeywardana dalam satu kenyataan di televisyen.

Rajapaksa terpaksa dikeluarkan dari Istana Presiden oleh tentera yang melepaskan tembakan ke udara untuk menghalang orang ramai.

Perdana Menteri Ranil Wickremesinghe, orang pertama dalam barisan untuk menggantikan Rajapaksa, mengadakan pertemuan dengan pemimpin politik dan berkata beliau bersedia berundur untuk membuka jalan kepada kerajaan perpaduan.

Tetapi usaha itu gagal menenangkan penunjuk perasaan, yang menyerbu kediaman peribadi perdana menteri dan membakarnya.

Rakaman yang dikongsi di media sosial menunjukkan orang ramai bersorak dengan kebakaran, yang berlaku sejurus selepas anggota keselamatan yang mengawal Wickremesinghe menyerang beberapa wartawan di luar rumah.

Tiada kemalangan jiwa dilaporkan dalam kebakaran setakat ini, dan polis berkata Wickremesinghe dan keluarganya tiada pada masa itu. – Agensi


Sultan Selangor nasihat pemimpin politik Melayu hentikan perbalahan

Sultan Selangor Sultan Sharafuddin Idris Shah Alhaj menasihatkan perbalahan politik dalam kalangan pemimpin Melayu dihentikan segera bagi mengelak perpecahan dan mengancam keharmonian rakyat pelbagai kaum.

Memandang serius perpecahan dalam kalangan orang Melayu, baginda memetik contoh filem Mat Kilau yang memaparkan bagaimana perpecahan dalam kalangan orang Melayu boleh mengakibatkan pihak luar mudah menguasai negara dan rakyat.

“Jika dihayati dialog yang digunakan di dalam filem ini, ianya bertepatan bagi menyampaikan message kepada orang Melayu bahawa kekuatan sesuatu bangsa terletak kepada semangat perpaduan dan pegangan kepada agama Islam.

“Beta melihat perbalahan orang Melayu dan pemimpin politik Melayu yang begitu ketara sekarang boleh mengancam perpaduan, keharmonian hidup rakyat pelbagai kaum serta kestabilan politik di negara kita,” titah baginda dalam satu kenyataan, hari ini.

Sultan Sharafuddin bertitah bahawa baginda tidak berhasrat mencampuri urusan politik dan pentadbiran negara, namun baginda berasa bertanggungjawab untuk memberi nasihat dan pandangan bagi memperbetulkan keadaan di samping menggesa agar perpecahan orang Melayu dan pemimpin politik Melayu dapat segera dihentikan.

“Ianya adalah bagi menjamin agar kepentingan masyarakat Melayu dapat dipelihara tanpa mengenepikan hak dan kepentingan masyarakat bukan Melayu di negara ini.

“Pemimpin politik Melayu perlu sedar bahawa pembangunan dan kemajuan negara amat bergantung kepada kepimpinan yang stabil. Andai kata pemimpin Melayu gagal menunjukkan kepimpinan yang baik dan bertanggungjawab, kaum lain akan hilang rasa hormat terhadap pemimpin Melayu dan sekali gus tidak akan memberi sokongan yang padu kepada pemerintahan orang Melayu.

“Di samping mengamalkan sikap kepimpinan yang baik dan tidak berbalah sesama sendiri, pemimpin politik Melayu harus juga bekerjasama dengan pemimpin parti politik kaum lain bagi menjamin pembangunan negara dijadikan keutamaan demi keselesaan hidup rakyat pelbagai kaum,” titah baginda.

Selain itu, Sultan Selangor bertitah baginda juga menyedari gajala fitnah memfitnah yang berleluasa dalam kalangan masyarakat.

“Penyebaran berita-berita fitnah yang tidak ditentukan kesahihannya serta budaya menyerang perilaku peribadi seseorang individu telah mengugat keharmonian masyarakat di negara kita.

“Semua pengkhianatan serta kebencian yang dilahirkan secara terbuka ini seolah-olah sudah menjadi satu budaya di kalangan masyarakat kita. Kita perlu sedar bahawa fitnah boleh mendatangkan dosa yang besar dan kemurkaan Allah SWT,” titah baginda lagi.


Shahrizat gagal, Noraini kekal ketua

Langkah bekas Ketua Wanita UMNO, Tan Sri Shahrizat Abdul Jalil untuk merampas semula kerusi pernah didudukinya selama 11 tahun sebelum berundur pada 2018, gagal, apabila tewas kepada penyandangnya Datuk Seri Noraini Ahmad.

Kekalahan Shahrizat pada pemilihan UMNO kali ini menimbulkan persoalan apabila sebelum itu, Ketua Wanita Kota Melaka, Datuk Haryaty Hamdzah dilaporkan mendakwa 147 bahagian Wanita menyokong Shahrizat

Dalam satu kenyataan sebelum ini, Haryaty mendakwa seramai 147 Ketua Wanita UMNO Bahagian menggesa Shahrizat kembali menerajui kepimpinan Wanita UMNO Malaysia.

Shahrizat, 70, ketika kempen untuk merebut kerusi itu semula berkata Wanita UMNO tidak boleh memimpin secara senyap dan bergerak seperti bayang-bayang sahaja.

Sebelum ini, beberapa pemimpin Wanita UMNO dilaporkan kecewa melihat prestasi Noraini, khususnya dalam memimpin sayap parti itu dalam Pilihan Raya Umum Ke-15 lalu, selain kini tidak memegang apa-apa jawatan dalam Kabinet kerajaan Pakatan Harapan-Barisan Nasional (PH-BN).

Sementara itu, Noraini dalam reaksi awal keputusan tidak rasmi pemilihan berkenaan bersyukur atas kemenangannya.

“Terima kasih yang tidak terhingga kepada Wanita UMNO di seluruh negara serta sahabat #SusahSenangBersama di atas sokongan dan kepercayaan kepada saya untuk terus meneraju Wanita UMNO sebagai Ketua Wanita UMNO Malaysia.

“Ayuhlah, bersama kita meneruskan pemerkasaan Wanita untuk ke tahap lebih tinggi menjadi realiti!,” katanya dalam laman Facebook beliau, hari ini (12 Mac 2023).

Semalam, Ahli Dewan Undangan Negeri (ADUN) Merlimau, Dr Muhamad Akmal Saleh menang kerusi Ketua Pemuda UMNO, manakala Datuk Nurul Amal Mohd Fauzi mendahului bagi mengisi kerusi Ketua Puteri UMNO.

Anak kepada Presiden UMNO, Datuk Seri Ahmad Zahid Hamidi, Datuk Nurulhidayah pula dilaporkan memperoleh undi kedua terbanyak bagi jawatan Exco Wanita UMNO Pusat.

Keputusan rasmi pemilihan akan diumum Pengerusi Jawatankuasa Pemilihan UMNO (JPU), Tan Sri Shahrir Samad hari ini.


PRU-15: Selepas disingkir dari Klang Santiago bidas kepimpinan DAP

Penyandang kerusi Parlimen Klang, Charles Santiago, yang digugurkan sebagai calon Pilihan Raya Umum Ke-15 (PRU-15), membidas pemimpin partinta, DAP, sambil mendakwa dia telah dimaklumkan lebih awal mengenai hasrat parti itu untuk menggugurkannya.

Dalam satu kenyataan hari ini (28 Oktober 2022), dia berkata, dakwaan itu, yang telah mencemarkan integritinya, semata-mata untuk mengatasi kritikan awam terhadap keputusan DAP yang mengabaikannya sebagai calon.

Ini berikutan kenyataan berasingan oleh Setiausaha Agung DAP Anthony Loke dan Timbalan Pengerusi Gobind Singh Deo yang mendakwa bahawa terdapat persefahaman bahawa PRU 2018 akan menjadi pilihan raya terakhir Santiago.

“Biar saya jelaskan perkara ini, DAP tidak pernah memaklumkan kepada saya bahawa 2018 adalah kali terakhir saya akan diletakkan sebagai calon.

“Tiada pengaturan sedemikian dan tiada petunjuk untuk menggantikan saya pada 2013 atau 2018, seperti yang dicadangkan oleh Gobind. Naratif-naratif ini adalah ikutan untuk mengurangkan tindak balas besar yang kita lihat, walaupun sebelum senarai calon rasmi diumumkan,” katanya.

Spekulasi bahawa Santiago akan digugurkan oleh DAP timbul dalam beberapa minggu kebelakangan ini, mencetuskan tindak balas daripada pelbagai kumpulan yang menuntut parti itu meletakkannya semula di kerusi Klang.

Ramai yang menonjolkan prestasi dan sumbangannya selama tiga penggal sebagai ahli Parlimen Klang.

Nasibnya disahkan apabila DAP mengumumkan segelintir calon untuk Selangor, dengan Ahli Dewan Undangan Negeri Kota Kemuning Ganabatirau Veraman diletakkan untuk bertanding di Parlimen Klang.


Covid-19: 195,273 kes masih aktif, 160 kematian

Sebanyak 160 lagi pesakit Covid-19 disahkan meninggal dunia dalam tempoh 24 jam sehingga 12 tengah hari tadi berbanding 165 kes semalam menjadikan keseluruhannya 9,024 kematian sejak pandemik itu melanda negara awal tahun lalu.

Daripada jumlah kes kematian itu 20 membabitkan bukan warganegara Malaysia.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu juga 11,326 pesakit disahkan sembuh berbanding 11,718 kes yang dilaporkan semalam, menjadikan keseluruhan kes sembuh meningkat kepada 925,965.

“Setakat ini jumlah kes yang masih aktif adalah sebanyak 195,273 , meningkat berbanding 189,609 kes yang dilaporkan semalam.

“Pada masa sama 1,059 pesakit masih dirawat di unit rawatan rapi dan 531 lagi memerlukan alat bantuan pernafasan,” katanya dalam kenyataan hari ini.

Terdahulu beliau memaklumkan negara hari ini mencatatkan 17,150 kes baharu dalam tempoh 24 jam sehingga 12 tengah hari tadi, menjadikan jumlah terkumpul sebanyak 1,130,422 kes. Daripada jumlah kes baharu itu, sebanyak 2,706 membabitkan bukan warganegara.

Lembah Klang terus merekodkan kes harian tertinggi dengan Selangor mencatatkan 6,326 kes dan Kuala Lumpur 2,086 kes.

Daripada jumlah kes hari ini, beliau berkata, sebanyak 745 kes atau 4.3 peratus adalah daripada kategori 3, 4 dan 5, manakala sebanyak 16,405 kes (95.7 peratus) lagi kategori 1 dan 2.

“Ini adalah berdasarkan keadaan klinikal kes semasa baharu didiagnosa COVID-19. Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes, sama ada bertambah baik ke kategori lebih rendah atau merosot ke kategori lebih tinggi,” katanya.

Dr Noor Hisham turut memaklumkan 23 lagi kluster dengan 11 daripada membabitkan jangkitan di tempat kerja direkodkan, kluster komuniti (lapan), kumpulan berisiko tinggi (dua) dan masing-masing satu kluster institusi pendidikan dan pusat tahanan.

“Sehingga kini, 2,586 kluster telah ditamatkan manakala 1,116 kluster lagi masih aktif,” katanya.

Mengenai kadar kebolehjangkitan beliau berkata berdasarkan data terkini pada 31 Julai 2021, nilai RT Malaysia adalah sebanyak 1.10.

“Negeri yang mencatatkan nilai RT yang tertinggi adalah Perlis (nilai RT 1.47) dan Terengganu (nilai RT 1.42) diikuti oleh Kelantan (nilai RT 1.27). Semua negeri mencatatkan RT melebihi 1.0 kecuali Negeri Sembilan dan Wilayah Persekutuan Labuan,” katanya.


Zafrul perlu tawan hati akar umbi jika mahu jadi calon: Mat Maslan

Datuk Seri Ahmad Maslan tidak menolak UMNO akan menimbang kemungkinan meletak Menteri Kewangan Tengku Datuk Seri Zafrul Abdul Aziz sebagai calon mereka pada pilihan raya umum ke-15 (PRU-15) nanti.

Setiausaha Agung UMNO itu bagaimanapun berkata Zafrul perlu terlebih dahulu memenangi hati akar umbi sekiranya mahu dicalonkan pada PRU nanti dan memiliki ciri-ciri “WALI” yang ditetapkan parti.

Ciri-ciri “WALI” tersebut adalah merujuk ciri-ciri boleh menang (winnable), diterima (acceptable) dan disukai (likeable) yang berkaliber serta berdaya.

Jelasnya lagi, Zafrul perlu bekerja lebih keras untuk menunjukkan kemampuannya dan parti akan membuat pertimbangan sewajarnya berhubung sama ada akan diletak sebagai calon atau sebaliknya.

“Ya, kita tidak nafilah. Mereka yang ada kebolehan dan ada aset, dan mereka yang ada jawatan juga adalah aset. Kalau kita nak lihat menteri kewangan (Tengku Zafrul), kita juga ada bekas Menteri Kewangan. Datuk Seri Johari Abdul Ghani misalnya, jadi itu sebab saya sebut aset lama, aset baru, aset UMNO ni ada ramai dan tidak ada satu aset pun yang telah diumum dapat calon di mana, bukan?

“Cuma dia kena berusaha. Saya dapat laporan yang dia nak pergi Kuala Selangor.

Betulkah orang Kuala Selangor, AJK bahagian Kuala Selangor menerima? Kalau dia nak jadi ‘WALI’, dia kena berusaha, dan keputusan akhir itu tentulah akan dimuktamadkan kemudian oleh pucuk pimpinan tertinggi,” katanya dipetik laporan Utusan Malaysia.

Ahmad berkata, terdapat tiga proses dalam Barisan Nasional (BN) untuk menjadi calon pilihan raya, iaitu di peringkat bahagian, negeri dan pusat.

“Jika tiga-tiga proses itu dipersetujui terhadap satu-satu calon ataupun majoriti daripada tiga proses itu ataupun proses yang utama pucuk pimpinan bersetuju terhadap seseorang calon, maka barulah jadi. Bagaimanapun, peringkat pusat mempunyai kuasa untuk menentukan,” katanya lagi.

Terdahulu, Ketua UMNO Bahagian Sungai Besar Datuk Seri Jamal Md Yunos mencadangkan nama Zafrul untuk dijadikan sebagai ‘poster boy’ di Selangor pada PRU-15 akan datang sekiranya menerima persetujuan Pengerusi Badan Perhubungan UMNO negeri Tan Sri Noh Omar.


Remaja perempuan mengaku tidak salah bersubahat kes rogol pelajar

Seorang remaja perempuan hari ini (29 Julai) mengaku tidak bersalah di Mahkamah Majistret Kuala Kangsar atas dua pertuduhan bersubahat melibatkan kes rogol secara individu dan beramai-ramai pertengahan bulan yang lalu.

Berdasarkan pertuduhan pertama, remaja itu didakwa bersubahat dengan Muhammad Azeem Abdul Rahman, 20; Mohamad Ariff Haikal Arapin, 21; dan seorang remaja lelaki berusia 17 tahun sembilan bulan dengan cara membenarkan dan menyebabkan seorang remaja perempuan yang ketika kejadian berumur 15 tahun 11 bulan dirogol yang mana kesalahan itu dilakukan atas sebab persubahatan tertuduh.

Perbuatan itu dilakukan di rumah beralamat tidak bernombor di Taman Dovenby, Sungai Siput, antara jam 1 hingga 2 pagi pada 14 Julai lalu yang mana kesalahan dibaca mengikut Seksyen 375 B Kanun Keseksaan dibaca bersama Seksyen 109 Kanun sama yang jika sabit kesalahan memperuntukkan hukuman penjara tidak kurang daripada 10 tahun namun tidak melebihi 30 tahun.

Bagi pertuduhan kedua, remaja perempuan itu didakwa bersubahat dengan Afiq Yan Muhammad Farid Yan, 20, dengan cara membenarkan dan menyebabkan mangsa yang sama iaitu remaja perempuan berumur 15 tahun 11 bulan, dirogol yang mana kesalahan rogol itu dilakukan atas sebab-sebab persubahatan tertuduh.

Perbuatan itu pula dilakukan di sebuah rumah di Kampung Pulau Mentimun, Sungai Siput antara jam 1 pagi hingga 2 pagi pada 17 Julai lalu.

Oleh yang demikian bagi kertas pertuduhan kedua itu, ia dibaca mengikut Seksyen 376 Kanun Keseksaan dibaca bersama Seksyen 109 Kanun sama yang jika sabit kesalahan memperuntukkan hukuman penjara tidak kurang daripada 10 tahun dan tidak melebihi 30 tahun serta sebatan.

Pertuduhan dibacakan di hadapan Majistret Nurul Asyifa Redzuan, dengan kes dikendalikan Timbalan Pendakwa Raya Nur Asmaniza Muhamad. Tertuduh diwakili dua peguam, Navin Punj dan Mahajoth Singh.

Pihak pendakwaan tidak menawarkan jaminan kepada tertuduh namun mahkamah kemudiannya membenarkan dia diikat jamin RM2,000 bagi setiap pertuduhan selepas mendengar rayuan pihak pembelaan.

Majistret menetapkan 5 Ogos untuk sebutan semula kes selain turut memerintahkan agar tertuduh tidak boleh mengganggu saksi kes serta perlu melapor diri ke balai polis berdekatan sebulan sekali.

Terdahulu, tertuduh dibawa menaiki van polis pagi tadi ke perkarangan Mahkamah Kuala Kangsar bersama empat tertuduh lelaki yang bersangkutan dengan kes rogol terbabit.

Navin ketika ditemui di luar mahkamah selepas prosiding selesai berkata, empat tertuduh lelaki kemudiannya dibawa ke Mahkamah Sesyen Ipoh untuk dituduh pada petang ini memandangkan Hakim Mahkamah Sesyen Kuala Kangsar sedang dalam tempoh cuti.


AMK Kedah nafi bantah Zahid duduk sepentas dengan PMX

Tiada bantahan dibuat Angkatan Muda Keadilan (AMK) Kedah berhubung kehadiran Presiden UMNO, Datuk Seri Ahmad Zahid Hamidi sepentas dengan Datuk Seri Anwar Ibrahim.

Ketuanya, Dr Taufiq Johari berkata tidak pernah mengeluarkan kenyataan membantah untuk Zahid berada sepentas dengan Perdana Menteri (PMX) semasa Himpunan Madani Kedah 2023 pada Jumaat.

“Tidak benar kenyataan itu, official AMK dah buat kenyataan yang mana kita pun tak tahu dari mana sumber terbabit.

“Saya juga telah mengesahkan daripada Ketua AMK Alor Setar dan mereka juga menafikan kenyataan tersebut,” katanya dipetik laporan media.

Menurutnya lagi, kenyataan palsu itu antaranya membantah kehadiran Zahid ke majlis berkenaan serta perasaan tidak puas hati berhubung kedudukan Presiden UMNO itu yang berkongsi pentas membuat ucapan bersama Presiden PKR itu.

Selain itu, kenyataan itu juga turut mempertikai ucapan Ahli Parlimen Bagan Datuk itu yang berbicara mengenai soal rasuah sedangkan beliau masih terkait siasatan kes rasuah di mahkamah.

Sementara itu, Zahid dalam ucapannya memberi jaminan untuk menyelesaikan masalah air yang dialami rakyat Kedah seandainya gabungan Pakatan Harapan (PH) dan Barisan Nasional (BN) diberi mandat pada Pilihan Raya Negeri (PRN) akan datang.


Kes baharu Covid turun, kekal paras bawah 5,000

Jumlah kes jangkitan baharu Covid-19 kekal bawah paras 5,000 dengan sebanyak 4,626 kes direkodkan hari ini.

Ketua Pengarah Kesihatan, Tan Sri Dr Noor Hisham Abdullah berkata perkembangan itu menjadikan seramai 2,476,268 individu dijangkiti virus berkenaan sehingga kini.

Ia merupakan kali kedua berturut-turut negara mencatatkan kes Covid-19 bawah 5,000 kes selepas catatan 4,979 kes semalam.


68 kematian, Perak tertinggi

Sebanyak 68 kematian akibat komplikasi Covid-19 dilaporkan di seluruh negara dalam tempoh 24 jam semalam, termasuk 12 pesakit yang meninggal dunia sebelum mendapat rawatan perubatan atau ‘brought in death’ (BID).

Kementerian Kesihatan (KKM) dalam laporan harian berkaitan Covid-19 hari ini berkata, angka itu menjadikan kumulatif kes kematian sebanyak 29,837, termasuk 6,036 kes BID.

Perak merekodkan kes kematian tertinggi semalam dengan 13 pesakit meninggal dunia, menjadikan kumulatif sejak awal tahun lalu sebanyak 1,198 kes.

Sejak awal tahun lalu hingga semalam juga, negeri itu merekodkan 119,827 kes positif dengan 116,431 pesakit disahkan sembuh.

Sehingga kini, Perak mencatat 2,288 kes aktif, termasuk 1,628 pesakit yang menjalani kuarantin di rumah; 180 ditempatkan di PKRC; 435 dimasukkan ke hospital; dan 45 pesakit dirawat di unit rawatan rapi (ICU), dengan 23 daripadanya memerlukan alat bantuan pernafasan.

Selangor pula merekodkan 10 kematian semalam, menjadikan kumulatif sebanyak 9,710 kes.

Terengganu mencatat sembilan kematian; diikuti Sarawak (lapan); masing-masing empat di Johor, Kedah dan Kuala Lumpur; masing-masing tiga di Kelantan, Melaka, Negeri Sembilan, Pahang dan Sabah; serta satu kes di Pulau Pinang.

Tiada kes kematian dilaporkan di Perlis, Labuan dan Putrajaya.

Sementara itu, KKM juga memaklumkan jumlah kes aktif meningkat lagi sebanyak 1,477 kes pada Selasa, kepada 66,793 kes semalam.

Daripada jumlah itu, 52,235 pesakit menjalani kuarantin di rumah; 8,242 ditempatkan di PKRC; 5,780 dimasukkan ke hospital; dan 536 pesakit kini dirawat di ICU, dengan 251 memerlukan alat bantuan pernafasan.

Keseluruhannya sejak awal tahun lalu hingga semalam, negara merekodkan 2,557,516 kes positif dengan 2,466,523 daripadanya disahkan sembuh.

Sementara itu, Lembah Klang – Selangor, Kuala Lumpur dan Putrajaya – yang menyaksikan lonjakan kes baharu semalam, merekodkan 21,643 kes aktif, meningkat 599 kes berbanding Selasa.

Daripada jumlah itu, 18,518 pesakit menjalani kuarantin di rumah; 1,453 ditempatkan di PKRC; 1,546 dimasukkan ke hospital; dan 126 dirawat di ICU dengan 75 memerlukan alat bantuan pernafasan.

Sehingga semalam, Lembah Klang merekodkan 938,335 kes positif dengan 908,176 pesakit disahkan sembuh, manakala 12,316 pesakit lagi meninggal dunia, termasuk 2,741 kes BID.


PRN: Kiraan undi bermula di enam negeri

Semua 3,190 pusat mengundi bagi pilihan raya di enam negeri dan 41 pusat mengundi bagi Pilihan Raya Kecil (PRK) Parlimen Kuala Terengganu yang dibuka sejak 8 pagi tadi ditutup pada 6 petang ini.

Bergantung kepada kedudukan kawasan pusat mengundi, beberapa pusat pengundian mula ditutup secara berperingkat seawal jam 1 tengah hari sebelum pengundian berakhir pada 6 petang, menurut laporan Bernama.

Sejurus selepas pusat pengundian ditutup, kesemua peti undi dibawa ke 186 pusat penjumlahan rasmi undi dan keputusan rasmi akan diumum oleh Suruhanjaya Pilihan Raya malam ini.

Sebanyak 9,674,456 pengundi biasa daripada 9,773,571 pemilih berdaftar layak untuk menunaikan tanggungjawab mereka pada pilihan raya enam negeri hari ini yang menyaksikan 570 calon bertanding merebut 245 kerusi Dewan Uundangan Negeri (DUN).

DUN Pulau Pinang mempunyai 40 kerusi, Selangor (56), Negeri Sembilan (36), Kedah (36), Terengganu (32) dan Kelantan mempunyai 45.

Bagi PRK Kuala Terengganu pula, seramai 122,160 pengundi biasa daripada 123,575 pemilih berdaftar layak mengundi.

PRK itu menyaksikan pertembungan satu lawan satu satu.

PRK Parlimen Kuala Terengganu diadakan susulan keputusan Mahkamah Pilihan Raya Terengganu pada 27 Jun lepas yang membatalkan kemenangan calon PAS Datuk Ahmad Amzad Hashim pada Pilihan Raya Umum ke-15 selepas mendapati berlaku perbuatan rasuah.


Kerajaan Selangor pantau situasi paras air di sungai utama

Kerajaan Selangor memantau rapat situasi terkini berhubung paras air di beberapa sungai utama serta kadar taburan hujan semasa di negeri itu.

Menerusi hantaran di Facebooknya, Menteri Besar, Datuk Seri Amirudin Shari, berkata semua agensi berkaitan sentiasa dalam keadaan bersiap sedia, menurut laporan Bernama.

“Saya turut terima laporan banjir kilat di sekitar Taman Seri Muda, Shah Alam. Pintu air telah dibuka sebagai usaha untuk mempercepatkan air surut,” katanya.

Sementara itu, Pengerusi Jawatankuasa Tetap Infrastruktur dan Kemudahan Awam, Permodenan Pertanian dan Industri Asas Tani negeri, Izham Hashim, menerusi Facebooknya, berkata air mula surut di Taman Seri Muda dan sekitarnya.

“Insiden ini berlaku akibat paras air yang tinggi di Sungai Rasau serta situasi air mati yang melambatkan aliran air keluar ke Sungai Rasau,” katanya.

Beliau berkata pihaknya mengarahkan Jabatan Pengairan dan Saliran mengaktifkan sistem pam dengan segera serta membuka pintu pam.

Jabatan Meteorologi Malaysia meramalkan ribut petir, hujan lebat dan angin kencang melanda seluruh Selangor sehingga jam 9 malam ini.


Asyraf tak serik kalah, tawar tanding Pasir Puteh sekali lagi

Ketua Pemuda UMNO, Datuk Asyraf Wajdi Dusuki menawarkan diri sekali lagi sebagai calon Barisan Nasional (BN) di Parlimen Pasir Puteh pada Pilihan Raya Umum ke-15 (PRU-15), lapor Utusan Malaysia.

Pada PRU-14, Asyraf kalah dengan majoriti 1,360 undi di Parlimen Pasir Puteh di mana Datuk Nik Muhammad Zawawi Salleh daripada PAS menang undian sebanyak 32,307.

Meskipun sudah bersedia untuk sekali lagi bertembung dengan penyandang kerusi Parlimen itu, namun Asyraf menyerahkan kepada pucuk pimpinan untuk membuat keputusan.

“Terserah sama ada saya terpilih atau sebaliknya kerana yang lebih utama adalah memastikan UMNO kembali mentadbir negara,” katanya selepas menghadiri Mesyuarat Perwakilan UMNO Bahagian Pasir Puteh Kali ke-26 di Dewan UMNO Uthmaniyiah Pulau Lima semalam.

Asyraf yang juga Timbalan Ketua UMNO Bahagian Pasir Puteh berkata UMNO Bahagian Pasir Puteh sudah bersiap sedia untuk menawan kerusi Parlimen Pasir Puteh bagi memastikan kerajaan Persekutuan kembali diterajui oleh UMNO-BN.

“Kenyataan dan keputusan pucuk pimpinan PAS sudah menggambarkan pendirian muktamad mereka untuk bersama dengan PN bukan bersama BN atau UMNO,” katanya.


Isu kapal LCS: Bekas Panglima TLDM dijangka didakwa pagi ini

Bekas Panglima Tentera Laut Diraja Malaysia (TLDM) Tan Sri Ahmad Ramli Mohd Nor dijangka didakwa atas tuduhan pecah amanah jenayah (CBT) berjumlah lebih RM20 juta berhubung skandal kapal tempur pesisir pantai (LCS).

Ahmad Ramli, 78 tahun, tiba di Kompleks Mahkamah Kuala Lumpur di Jalan Duta kira-kira jam 7.50 pagi tadi.

Dia dijangka menghadapi sekurang-kurangnya tiga pertuduhan di Mahkamah Sesyen Kuala Lumpur, menurut sumber yang mengetahui siasatan kes berkenaan.

Salah satu daripada pertuduhan itu melibatkan pembayaran kira-kira RM13 juta kepada Setaria Holdings Limited, yang dilakukan tanpa kelulusan lembaga Boustead Naval Shipyard Sdn Bhd (BNS).

Ahmad Ramli dilantik sebagai panglima Tentera Laut pada Oktober 1996. Dia bersara pada 1998 selepas berkhidmat dalam TLDM selama 35 tahun.

Pada Julai, penyiasat Suruhanjaya Pencegahan Rasuah Malaysia (SPRM) pasti mereka mempunyai bukti yang mencukupi untuk mendakwa beberapa orang yang terlibat dalam projek berbilion ringgit LCS itu.

Pada 4 Ogos, Jawatankuasa Kira-kira Wang Negara (PAC) Parlimen mendedahkan bahawa sejumlah RM1.4 bilion peruntukan kerajaan untuk projek LCS telah digunakan untuk tujuan lain, termasuk lebihan kos.

Siasatan dua tahun oleh PAC juga mendedahkan bahawa projek bernilai RM9 bilion itu dilakukan melalui rundingan terus dengan BNS dan telah ditandatangani pada 2014.

Ahmad Ramli adalah salah satu daripada dua nama yang terlibat dan disebut berulang kali dalam laporan PAC.

Susulan laporan itu, Perdana Menteri Datuk Seri Ismail Sabri Yaakob mengarahkan SPRM menyegerakan siasatan terhadap kes LCS dan memberitahu Peguam Negara untuk mendakwa pihak yang bertanggungjawab sekiranya terdapat cukup bukti.


7 daerah zon merah: Negeri Sembilan tak rancang sekatan pergerakan

Tujuh daerah di Negeri Sembilan berstatus zon merah Covid-19 sejak semalam, namun kerajaan negeri belum bercadang melaksanakan semula perintah sekatan pergerakan dalam masa terdekat.

Bagaimanapun, orang ramai diminta mengambil dos penggalak, manakala ibu bapa diminta supaya mendaftarkan anak masing-masing menerusi Program Imunisasi Covid-19 Kebangsaan Kanak-Kanak (PICKids).

Pengerusi Jawatankuasa Bertindak Kesihatan, Kepenggunaan dan Alam Sekitar negeri, S Veerapan bagaimanapun berkata, setakat ini kerajaan negeri belum bercadang untuk melaksanakan Perintah Kawalan Pergerakan Diperketatkan (PKPD) atau Perintah Kawalan Pergerakan Bersyarat (PKPB).

“Namun, saya menasihatkan orang ramai di Negeri Sembilan supaya mengambil dos penggalak dan ibubapa dinasihatkan supaya menggalakkan anak-anak berusia 12 tahun ke bawah mengambil vaksin,” katanya dipetik daripada laporan Harian Metro.

Mengulas lanjut Veerapan berkata, daripada 61 mukim di negeri berkenaan, 38 daripadanya berada dalam zon merah dengan Mukim Ampangan mencatatkan kes baharu paling tinggi iaitu sebanyak 63 kes.

“Antara mukim yang mencatatkan kes aktif paling tinggi adalah Labu (1,357), Ampangan (1,284), Si Rusa (661) dan Setul (606). Manakala terdapat lima mukim di zon jingga dan 15 mukim mencatatkan zon kuning.

“Hanya terdapat tiga mukim di zon hijau iaitu Langgkap dan Parit Tinggi masing-masing di Kuala Pilah serta Legung Ulu di Rembau. Manakala semua mukim di daerah Seremban, Port Dickson dan Jempol mencatatkan zon merah membabitkan 18 mukim.

Dalam pada itu, Veerapan berkata, sehingga jam 12 tengah hari semalam, terdapat 690 kes baharu Covid-19 dilaporkan ke Crisis Preparedness and Response Centre (CPRC) Jabatan Kesihatan Negeri, Negeri Sembilan (JKNNS).

“Ia menjadikan jumlah keseluruhan kes Covid-19 sebanyak 134,082 kes dan jumlah keseluruhan kes kematian Covid-19 sebanyak 1,349,” katanya.


Agong zahir penghargaan Malaysia semasa bertemu Putera Arab Saudi

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan penghargaan kepada kerajaan Arab Saudi, atas persiapan rapi dan kejayaan menguruskan kira-kira 2 juta jemaah bagi musim haji tahun ini.

Titah penghargaan dan terima kasih itu dizahirkan baginda semasa pertemuan dengan Putera Mahkota dan Perdana Menteri Arab Saudi Putera Mohammed bin Salman, di Majlis Jamuan Teh Petang yang dianjurkan Putera Mohammed di Mina, pada 29 Jun lalu, menurut laporan Bernama.

Istana Negara dalam catatan di Facebook juga memaklumkan, Al-Sultan Abdullah turut menzahirkan setinggi-tinggi penghargaan kepada kerajaan Arab Saudi atas kesudian menerima 31,000 jemaah dari Malaysia dan kemudian tambahan seramai 1,000 lagi untuk mengerjakan haji tahun ini.

“Seri Paduka turut menzahirkan ucapan terima kasih kepada kerajaan Arab Saudi kerana menaja 300 pelajar Malaysia melanjutkan pengajian mereka di pelbagai tahap dan bidang pengajian di Arab Saudi,” menurut catatan itu.

Al-Sultan Abdullah juga telah berkenan mempersilakan Putera Mohammed untuk mengadakan kunjungan ke Malaysia.

Al-Sultan Abdullah dan Raja Permaisuri Agong Tunku Azizah Aminah Maimunah Iskandariah akan berangkat pulang ke tanah air hari ini, selepas selesai menunaikan ibadah haji dan dijangka tiba di Kompleks Bunga Raya, Lapangan Terbang Antarabangsa Kuala Lumpur (KLIA), Sepang hari ini.

Yang di-Pertuan Agong juga menzahirkan rasa syukur ke hadrat Allah S.W.T kerana dengan keizinan-Nya, Baginda dan Raja Permaisuri Agong dikurniakan keafiatan untuk menyempurnakan rukun Islam kelima itu dengan lancar.

Baginda turut mendoakan agar seluruh jemaah haji Malaysia dikurniakan keafiatan sepanjang berada di Tanah Suci dan selamat pulang ke tanahair kepada pangkuan keluarga tercinta.

“Al-Sultan Abdullah juga mengajak seluruh jemaah haji Malaysia untuk terus bermunajat, memohon keampunan serta mendoakan keselamatan dan kesejahteraan negara tercinta,” menurut catatan itu.

Al-Sultan Abdullah dan Raja Permaisuri Agong yang diiringi Pemangku Raja Pahang Tengku Hassanal Ibrahim Alam Shah, berangkat ke Tanah Suci pada 21 Jun lalu.


Kes di sembilan negeri naik, lapan kluster baharu dikesan hari ini

Sembilan negeri dan Wilayah Persekutuan merekodkan peningkatan jangkitan Covid-19 dalam tempoh 24 jam sehingga 12 tengah hari tadi, menjadikan kumulatif positif sebanyak 2,602,835 kes, dengan 2,503,427 pesakit sembuh.

Dalam tempoh itu Selangor mencatat kes tertinggi meningkat daripada 1,397 kes semalam, kepada 1,511 kes hari ini, menjadikan kumulatif positif di negeri itu mencecah 744,152 kes, dengan 715,798 pesakit sembuh.

Sehingga semalam Selangor merekodkan 18,641 kes aktif dengan 16,307 pesakit menjalani kuarantin di rumah; 1,193 ditempatkan di PKRC; 1,052 dimasukkan ke hospital; dan 89 pesakit dirawat di unit rawatan rapi (ICU), termasuk 48 yang memerlukan alat bantuan pernafasan.

Negeri itu juga merekodkan 9,745 kematian, termasuk 2,075 pesakit yang meninggal dunia sebelum dibawa ke hospital (BID).

Sementara itu Sabah merekodkan 622 kes baharu berbanding 526 semalam, meningkat tiga hari berturut-turut, menjadikan kumulatif positif sebanyak 230,514 kes, dengan 219,205 pesakit telah sembuh, dan 2,655 kematian.

Pahang merekodkan 376 kes baharu hari ini, berbanding 278 semalam; diikuti Pulau Pinang (270 kes baharu, 262 semalam); Terengganu (231 kes baharu, 207 semalam); Negeri Sembilan (202 kes baharu, 139 semalam); Perlis (43 kes baharu, 31 semalam); dan Labuan (27 kes baharu, tujuh semalam).

Melaka yang baharu saja menyelesaikan Pilihan Raya Negeri Sabtu lalu, turut mencatat peningkatan kes hari ini sebanyak 191 kes, berbanding 112 semalam, menjadikan kumulatif positif kepada 69,744 kes, dengan 67,088 pesakit disahkan sembuh.

Sementara itu, lapan lagi kluster dikesan dalam tempoh 24 jam sehingga 12 tengah hari tadi menjadikan keseluruhannya 5,906 kluster dengan 5,672 telah ditamatkan dan 234 kluster lagi masih aktif.

Ketua Pengarah Kesihatan Tan Sri Dr Noor Hisham Abdullah berkata daripada 5,755 kes yang dilaporkan hari ini, 101 kes daripada 1.8 peratus adalah kategori 3, 4, dan 5; dan 5,654 kes (98.2 peratus) lagi adalah pesakit kategori 1 dan 2.

Beliau berkata sehingga hari ini seramai 506 pesakit dimasukkan ke ICU dengan 270 memerlukan alat bantuan pernafasan.

Daripada jumlah kes hari ini, 5,732 adalah penularan tempatan yang turut membabitkan 231 pesakit bukan warganegara, dan 23 kes import, termasuk lapan rakyat asing.

Sementara itu, Dr Noor Hisham berkata kadar kebolehjangkitan Ro/Rt pada jangkaan mengikut kes seharian pada 23 November 2021 untuk seluruh negara kekal pada kadar 1.00.

Sebelas negeri merekodkan kadar Rt melebihi 1.00, sementara Labuan mencatat Rt 0.00.

Putrajaya merekodkan Rt tertinggi sebanyak 1.14, turun berbanding 1.15 sehari sebelumnya, manakala Selangor mencatat Rt 1.06; Johor (1.05)masing-masing 1.04 di Kuala Lumpur, Pahang, serta Kedah; Perak (1.03); masing-masing 1.01 di Kelantan, Negeri Sembilan, serta Pulau Pinang; dan Sabah (1.00).

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.


Hanya Mesyuarat Cawangan UMNO dijalankan tanpa pemilihan parti

Pemilihan parti tidak akan diadakan dalam masa terdekat sebaliknya hanya Mesyuarat Cawangan UMNO sahaja akan diadakan pada Jun ini, kata Pengarah Pilihan Raya UMNO Datuk Seri Tajuddin Abdul Rahman.

Tajuddin berkata mesyuarat peringkat cawangan terpaksa diadakan memandangkan parti perlu mematuhi selari peraturan yang sudah ditetapkan oleh Jabatan Pendaftaran Pertubuhan (ROS).

“Tidak ada isu panas pun, semuanya berjalan dengan baik. Cuma Mesyuarat Cawangan sahaja akan diadakan pada Jun bagi memenuhi peraturan Jabatan Pendaftaran Pertubuhan (ROS),” katanya.

Jelas Tajuddin lagi, sekiranya pemilihan diadakan ia akan memberi kesulitan kepada perwakilan memandangkan negara masih bergelut dengan penularan wabak Covid-19 yang semakin meningkat jangkitan kes ketika ini.

“Kalau nak adakan pemilihan, ia akan melibatkan ribuan perwakilan, jadi banyak kesulitan dalam keadaan sekarang ini,” katanya.

Kenyataan Tajuddin ini berbeza dengan kenyataan media yang dikeluarkan Majlis Kerja Tertinggi (MKT) yang mengatakan UMNO sudah memutuskan untuk menghantar surat kepada ketua pengarah ROS dan ketua pengarah Majlis Keselamatan Negara (MKN) untuk mendapatkan garis panduan bagi pelaksanaan pemilihan UMNO tahun ini.

MKT UMNO berkata tindakan ini adalah untuk memastikan proses pemilihan yang turut melibatkan mesyuarat perwakilan UMNO termasuk sayap-sayap wanita, pemuda dan puteri parti itu dapat diadakan dengan lancar.

Untuk rekod, Tajuddin merupakan penyokong kuat dalam kem Presiden UMNO, Datuk Seri Ahmad Zahid Hamidi.

Desakan supaya mengadakan pemilihan parti menjadi semakin kuat susulan klip audio tular perbualan Zahid dengan Ketua Pembangkang, Datuk Seri Anwar Ibrahim yang sedang merancang satu pakatan sulit.

Beberapa pemimpin utama parti secara terbuka menggesa supaya pemilihan diadakan pada Jun ini selepas berakhir mandat tersebut.


50 juta terperangkap dalam buruh, perkahwinan paksa: Lapor PBB

Kira-kira 50 juta penduduk dunia terperangkap dalam kerja paksa atau perkahwinan paksa, meningkat secara mendadak dalam beberapa tahun kebelakangan ini, kata Pertubuhan Bangsa-Bangsa Bersatu (PBB) dalam kenyataan semalam (Isnin, 12 September 2022).

Anggaran Global Perhambaan Moden terkini, yang diterbitkan oleh Pertubuhan Buruh Antarabangsa (ILO), Pertubuhan Antarabangsa untuk Migrasi (IOM) dan kumpulan hak asasi manusia antarabangsa Walk Free, mendedahkan bahawa tahun lepas, kira-kira 50 juta penduduk hidup dalam perhambaan moden; 28 juta (kerja paksa); dan 22 juta (perkahwinan paksa).

“Sungguh mengejutkan bahawa keadaan perhambaan moden tidak bertambah baik,” kata Ketua Pengarah ILO Guy Ryder.

“Tiada apa-apa yang boleh membenarkan penyalahgunaan hak asasi manusia ini”.

PBB telah menetapkan matlamat untuk menghapuskan semua bentuk perhambaan moden menjelang 2030, tetapi bilangan individu yang terperangkap dalam kerja atau perkahwinan paksa melonjak sebanyak 10 juta antara 2016 dan 2021, menurut laporan terbaharu itu.

Kajian agensi PBB untuk buruh dan penghijrahan bersama Walk Free mendapati bahawa pada akhir tahun lalu, 28 juta orang terlibat dalam kerja paksa dan 22 juta (perkahwinan paksa).

Berdasarkan saiz populasi serantau, 65 peratus perkahwinan paksa ditemui di Asia dan Pasifik. Negara Arab mempunyai kelaziman tertinggi, dengan 4.8 daripada setiap 1,000 orang dipaksa berkahwin.

Ini bermakna hampir satu daripada setiap 150 orang di dunia terperangkap dalam bentuk perhambaan moden.

Laporan itu juga menyatakan bahawa kesan pandemik Covid-19, memburukkan lagi keadaan dan meningkatkan tahap hutang ramai pekerja, menyebabkan risikonya juga bertambah.

Ditambah dengan kesan perubahan iklim dan konflik bersenjata, ia telah menyumbang kepada “gangguan yang tidak pernah berlaku sebelum ini kepada pekerjaan dan pendidikan, peningkatan dalam kemiskinan tegar dan penghijrahan paksa dan tidak selamat”, sekali gus menambahkan lagi ancaman sedia ada.

Malangnya, kanak-kanak menyumbang satu daripada lima orang dalam buruh paksa, dengan lebih separuh daripada mereka terjebak dalam eksploitasi seksual komersial, kata laporan itu.

Laporan itu juga mendedahkan lebih tiga kali ganda pekerja migran berkemungkinan menjadi buruh paksa, berbanding pekerja dewasa bukan migran.

“Laporan ini menggariskan keperluan mendesak untuk memastikan semua penghijrahan adalah selamat, teratur dan teratur,” kata Ketua Pengarah IOM Antonio Vitorino.

“Mengurangkan kerentanan pendatang kepada buruh paksa dan pemerdagangan manusia bergantung, pertama sekali pada dasar negara dan rangka kerja undang-undang yang menghormati, melindungi dan memenuhi hak asasi manusia dan kebebasan asas semua migran – dan bakal pendatang – pada semua peringkat penghijrahan tanpa mengira status penghijrahan mereka”.

Beliau menegaskan bahawa masyarakat mesti bekerjasama untuk “membalikkan arah aliran yang mengejutkan ini,’ termasuk melalui pelaksanaan Global Compact on Migration. – Agensi


Thailand batal darurat, bubar Pusat Pentadbiran Situasi Covid 1 Oktober

Perdana Menteri Thailand Prayut Chan-O-Cha pada Jumaat (19 Ogos) meluluskan penarikan dekri darurat dan pembubaran Pusat Pentadbiran Situasi Covid-19 (CCSA) bermula 1 Oktober depan.

Penasihat CCSA Dr Udom Kachintorn berkata langkah itu selaras dengan keputusan kerajaan untuk menurunkan taraf Covid-19 daripada “penyakit berjangkit berbahaya” kepada “penyakit berjangkit di bawah pengawasan”.

Beliau berkata selepas 1 Oktober, Akta Penyakit Berjangkit 2015 akan menjadi undang-undang yang mengawal penularan wabak Covid-19 dan bukannya Dekri Kecemasan Pentadbiran Awam dalam Situasi Kecemasan, yang telah dikuatkuasakan sejak 24 Mac 2020.

Udom menambah bahawa Thailand pada masa ini mempunyai kira-kira 70,000 pesakit Covid-19 yang disahkan sama ada di hospital atau menjalani kuarantin di rumah, dan kebanyakan mereka mempunyai sedikit atau tiada simptom.

CCSA menjangkakan bilangan pesakit baharu kekal rata selama kira-kira sebulan sebelum turun pada pertengahan Oktober.

Udom juga menjangkakan menjelang akhir tahun, bilangan pesakit yang dimasukkan ke hospital akan menurun kepada kira-kira 1,000 orang setiap hari dan jumlah kematian harian akan turun kepada sekitar 10 orang.

“Mulai 1 Oktober, Covid-19 akan menjadi penyakit di bawah pengawasan tetapi bukan endemik, bermakna memakai pelitup muka di tempat awam yang sesak adalah perlu,” katanya.

“Sebelum pembubarannya, CCSA akan mencadangkan garis panduan untuk dipatuhi orang ramai untuk kekal selamat daripada Covid-19, serta arahan tentang cara mendapatkan rawatan setelah penyakit itu diturunkan tarafnya.”

Udom berkata selain ke hospital, pesakit Covid-19 mempunyai pilihan untuk menerima rawatan melalui sistem teleperubatan Pejabat Keselamatan Kesihatan Negara (NHSO).

NHSO telah menggunakan tiga aplikasi untuk rawatan pesakit Covid-19, iaitu Clicknic untuk kumpulan berisiko tinggi (mereka yang berumur lebih 60 tahun atau mengalami mana-mana daripada lapan keadaan kronik), dan Good Doctor Technology serta MorDee, yang hanya cenderung kepada pesakit kategori “hijau” atau mereka yang mempunyai gejala ringan.

Dekri darurat telah dilanjutkan sebanyak 19 kali sejak 24 Mac 2020, bagi membolehkan pihak berkuasa mengawal wabak itu dengan lebih cekap, dengan lanjutan terkini berakhir pada 30 September.

Pada Jumaat, Thailand merekodkan 2,110 kes Covid-19 yang disahkan dan 27 kematian, manakala 2,028 pesakit telah pulih dan dibenarkan keluar dari hospital. – Agensi


Bagaimana memasuki Thailand mulai 1 Mei

Pusat Pentadbiran Situasi Covid-19 (CCSA) kerajaan Thailand pada Jumaat meluluskan langkah menamatkan skim ‘test&go’ dan membuka negara kepada pelancong asing mulai 1 Mei depan.

Sehubungan itu, mulai bulan depan, mereka yang ingin memasuki Thailand mesti mengikuti langkah berikut:

1. Bagi pengembara lengkap divaksinasi

– Daftar untuk Pas Thailand dengan salinan sijil vaksin anda dan bukti insurans Covid-19 dengan perlindungan sekurang-kurangnya AS$10,000.

– Tiada ujian semasa ketibaan diperlukan.

– Pengembara dinasihatkan untuk mengambil ujian antigen pantas (ATK) semasa berada di Thailand. Jika ujian itu positif, mereka hendaklah menjalani rawatan yang dilindungi insurans mereka.

– Mereka yang melakukan hubungan rapat berisiko tinggi dengan orang yang dijangkiti mesti mengasingkan diri selama lima hari dan memantau gejala mereka selama lima hari lagi. Ujian ATK hendaklah diambil pada hari ke-5 dan hari ke-10 selepas kontak dengan kes Covid-19.

2. Bagi pengembara yang tidak divaksinasi:

– Daftar untuk Pas Thailand dan tunjukkan keputusan RT-PCR negatif yang diambil dalam masa 72 jam selepas berlepas serta bukti insurans $10,000 Covid-19, atau

– Daftar untuk Pas Thailand, tunjukkan bukti insurans $10,000 Covid-19 dan tempah 5 hari di kemudahan kuarantin alternatif.

– Apabila tiba, kekal dalam sistem kuarantin alternatif dan ambil ujian RT-PCR pada hari ke-4 atau hari ke-5.

– Pengembara dinasihatkan untuk mengambil ujian antigen (ATK) semasa berada di Thailand. Mereka yang diuji positif hendaklah menjalani rawatan di bawah insurans mereka.

– Mereka yang melakukan hubungan rapat berisiko tinggi dengan orang yang dijangkiti mesti mengasingkan diri selama lima hari dan memantau gejala mereka selama lima hari lagi. Ujian ATK hendaklah diambil selepas hari ke-5 kelima dan hari ke-10 selepas kontak dengan kes Covid-19. – Agensi


‘No Anwar No DAP’ hantui PH, UMNO hadapi PRN enam negeri

‘Perkahwinan’ antara Pakatan Harapan (PH) dan Barisan Nasional (BN), khususnya UMNO, bukan atas dasar ‘cinta’ atau persamaan ideologi politik, terutama apabila kerjasama itu memerlukan penglibatan DAP.

Setelah kedua-duanya menggadaikan beberapa prinsip perjuangan parti masing-masing bagi menubuhkan Kerajaan Persekutuan pimpinan Datuk Seri Anwar Ibrahim sebagai Pengerusi PH dan Datuk Seri Ahmad Zahid Hamidi (Pengerusi BN), gabungan itu kini perlu bekerjasama pada peringkat negeri.

Namun, seperti kata penganalisis politik, kerjasama PH dan BN, khususnya dalam menghadapi enam pilihan raya negeri (PRN) yang dijadual dalam beberapa bulan lagi, bakal memberi kesan besar kepada parti komponen kedua-dua gabungan itu.

Walaupun, slogan ‘No DAP No Anwar’ mula dilaungkan akan umbi UMNO, namun ianya juga akan membayangi parti komponen PH, terutama DAP, apabila kedua-duanya menjalin kerjasama, sekali gus mengetepikan sentimen penyokong masing-masing.

Dalam erti kata lain, sentimen itu dilihat tidak akan memberi kelebihan sama ada kepada PH atau BN, khususnya UMNO, sekali gus menjadi cabaran kepada kedua-dua parti untuk mencatat kemenangan selesa termasuk di kubu kuat PH di Pulau Pinang.

Untuk rekod, enam negeri iaitu Kedah, Kelantan, Terengganu, Pulau Pinang, Selangor dan Negeri Sembilan, akan mengadakan PRN masing-masing dalam tempoh tiga empat bulan lagi, kerana penggal DUN ke-15 akan tamat menjelang Julai.

Ketua Program Komunikasi Fakulti Sains Sosial & Kemanusiaan, Universiti Malaysia Sabah, Prof Madya Dr Lee Kuok Tiung ketika mengulas isu itu berkata perkara itu juga menjadi cabaran terbesar dalam `perkahwinan’ politik antara PH dan BN ketika ini, terutama dalam tempoh singkat menjelang PRN.

Menurutnya ini kerana perseteruan kedua-dua gabungan itu sudah berlangsung cukup lama dan sebati dalam kalangan pengundi, malah sehingga ke Pilihan Raya Umum Ke-15 (PRU-15) lalu.

“Perkahwinan antara BN dan PH adalah atas dasar strategik, bukannya ‘cinta’ atau persamaan ideologi politik. Biarpun begitu, kerjasama BN dan PH membentuk kerajaan ketika ini boleh dianggap suatu bentuk persefahaman antara kedua-belah pihak di peringkat Pusat.

“Persoalannya ialah bagaimana kerjasama tersebut boleh dipanjangkan pada peringkat negeri termasuk di Pulau Pinang,” katanya.

Kelmarin, Pengerusi DAP, Lim Guan Eng berkata jalinan kerjasama antara DAP dan BN pada PRN akan diperincikan selepas mesyuarat dengan Datuk Seri Anwar Ibrahim selaku Presiden Pakatan Harapan (PH).

Sementara itu, ditanya mengenai peluang kerjasama PH dan BN tersebut dalam berdepan persaingan Perikatan Nasional, Kuok Tiung berkata, sentimen pilihan raya di peringkat negeri (PRN) dan umum (PRU) adalah berbeza.

Namun katanya, PH dan BN wajar berasa bimbang melihat kepada ‘gelombang hijau’ pada PRU-15 lalu.

“Kubu kuat PKR di (Parlimen) Permatang Pauh pun boleh ditumbangkan Perikatan Nasional pada PRU-15. Jadi sentimen di kawasan-kawasan majoriti Melayu itu sudah pastinya sedikit sebanyak membimbangkan PH dan BN,” katanya menurut Utusan.

Mengulas lanjut Kuok Tiung berkata, beliau juga beranggapan kerjasama antara PH dan BN ketika ini hanya untuk jangka masa pendek dan tidak akan mampu bertahan lebih lama.

“Pada saya, kerjasama tersebut hanya akan menguntungkan salah satu pihak, sama ada UMNO akan terus makin tidak relevan atau lemah dan PKR mengambil alih peranan UMNO dalam politik negara atau UMNO akan bangkit mengatasi pesaing mereka,” katanya.


Takiyuddin sahkan gubal draf perjanjian berhubung jawatan TPM

Draf perjanjian berkaitan jawatan Timbalan Perdana Menteri (TPM) tersebut diakui sememangnya digubal oleh Datuk Seri Takiyuddin Hassan.

Setiausaha Agung PAS itu mengesahkan kewujudan perjanjian tersebut seperti didedahkan Pengerusi Perikatan Nasional (PN) Tan Sri Muhyiddin Yassin semalam dan menjelaskan draf tersebut digubalnya semasa menjawat jawatan Menteri di Jabatan Perdana Menteri (Undang-Undang) pada waktu itu.

“Saya adalah bekas Menteri Undang-Undang, jadi semua yang berkaitan dokumen undang-undang saya akan diminta membuat berkenaannya, bukan kerana saya (semata-mata) adalah Takiyuddin.

“Ia (isu TPM) bukan satu perjanjian, sebaliknya dipanggil sebagai Memorandum Perjanjian (MoA),” katanya dipetik laporan media.

Takiyuddin menghadiri Program Mesra Rakyat Keluarga Malaysia (Zon Tengah) Kementerian Tenaga dan Sumber Asli (KeTSA) di Padang Dewan Serbaguna Sungai Kerang, Trong, Perak hari ini.

Bagaimanapun, Takiyuddin menjelaskan perjanjian itu tidak mensyaratkan perlantikannya adalah dimestikan memandangkan klausa mengenai TPM tidak termaktub dalam Perlembagaan Persekutuan Malaysia.

“Justeru, perlantikan TPM berada pada kehendak Yang Dipertuan Agong (YDPA).

“Jadi bila tiada dalam perlembagaan, maka terpulang kepada YDPA sama ada hendak lantik TPM atau terpulang (sebaliknya). Jadi, tidak boleh kata wajib melantik TPM walaupun Perdana Menteri berhak atas hak prerogatifnya ingin melantik TPM jika beliau berasa memerlukannya,” katanya.

Takiyuddin juga tidak mengulas sama ada Presiden PAS Tan Sri Abdul Hadi Awang mengetahui kewujudan perjanjian tersebut atau sebaliknya.

“Tidak semua orang tahu mengenai ‘perjanjian’ (MoA) itu. Jadi kena tanya Tok Guru (Abdul Hadi) sendirilah dia tahu atau tidak sebab dia bukan orang yang tandatangan MoA berkenaan.

“Mungkin kenyataannya (Abdul Hadi) sebelum ini (mengenai tidak wujud perjanjian Muhyiddin-Ismail Sabri) adalah jawapannya secara spontan apabila ditanya yang mana dia mungkin tidak tahu,” katanya.

Semalam, media melaporkan Muhyiddin mengesahkan terdapat dua saksi yang menandatangani perjanjian dimerterai dengan Datuk Seri Ismail Sabri Yaakob bagi menyokongnya menjadi Perdana Menteri sebelum ini.

Dua saksi tersebut adalah Ahli Parlimen Ketereh, Tan Sri Annuar Musa dan juga Setiausaha Agung Bersatu, Datuk Seri Hamzah Zainuddin sebelum ini.

Menurut Muhyiddin lagi, draf perjanjian tersebut juga digubal oleh Takiyuddin dan juga Hadi.

“Jadi, mungkin Tok Guru boleh memeriksa kembali dengan Takiyuddin. Beliau sendiri yang sebenarnya adalah draftman kepada perjanjian itu. Itu kenyataan yang sebenarnyalah.

“Kesemua pimpinan tertinggi PN tahu mengenai itu dan kehadiran kita (PN) dalam kerajaan sekarang ini pun atas dasar PN. Bukan atas nama parti sahaja,” katanya semalam.


Kesan bahaya Covid-19 pada otak berlarutan beberapa tahun: Kajian

Mangsa yang terselamat daripada Covid-19 kekal berisiko tinggi mengalami gangguan psikotik, demensia dan keadaan serupa selama sekurang-kurangnya dua tahun, menurut satu kajian meluas yang menonjolkan beban penyakit kronik yang semakin meningkat selepas pandemik itu.

Walaupun kebimbangan dan kemurungan berlaku lebih kerap selepas Covid-19 berbanding jangkitan pernafasan lain, risiko biasanya berkurangan dalam masa dua bulan, lapor penyelidik Universiti Oxford.

Sebaliknya, defisit kognitif yang dikenali sebagai “kabus otak”, epilepsi, sawan dan gangguan kesihatan mental serta otak jangka panjang yang lain kekal meningkat 24 bulan kemudian, menurut kajian yang diterbitkan pada Rabu (17 Ogos) dalam jurnal Lancet Psychiatry.

Penemuan itu, berdasarkan rekod lebih daripada 1.25 juta pesakit, sekali gus menambah bukti potensi virus untuk menyebabkan kerosakan yang mendalam terhadap sistem saraf pusat dan memburukkan lagi beban global demensia – yang menelan belanja dianggarkan AS$1.3 trilion pada tahun wabak itu bermula.

Penyelidik Oxford menunjukkan pada Mac bahawa kes ringan dikaitkan dengan pengecutan otak bersamaan dengan sedekad penuaan normal.

“Hasilnya mempunyai implikasi penting untuk pesakit dan perkhidmatan kesihatan kerana ia menunjukkan kes baharu keadaan neurologi yang dikaitkan dengan jangkitan Covid-19 mungkin berlaku untuk masa yang agak lama selepas wabak itu reda,” kata seorang profesor psikiatri dan pengarang utama kajian Dr Paul Harrison.

Laporan kajian itu menekankan keperluan untuk lebih banyak penyelidikan bagi memahami mengapa ini berlaku, dan apa yang boleh dilakukan untuk mencegah dan merawat keadaan ini, katanya.

Kajian itu menganalisis data mengenai 14 diagnosis neurologi dan psikiatri daripada rangkaian rekod kesihatan elektronik TriNetX, yang mengandungi maklumat yang tidak dikenal pasti mengenai kira-kira 89 juta pesakit, daripada kanak-kanak hingga warga tua.

Seramai 1.28 juta orang dengan diagnosis Covid-19 yang disahkan dalam tempoh kajian dua tahun dipadankan dengan bilangan pesakit yang sama dengan jangkitan pernafasan lain yang bertindak sebagai kumpulan kawalan.

Kemungkinan kebanyakan diagnosis neurologi dan psikiatri selepas Covid-19 adalah lebih rendah pada kanak-kanak berbanding orang dewasa.

Tidak seperti orang dewasa, kanak-kanak tidak mengalami peningkatan risiko gangguan mood atau kebimbangan, dan sebarang defisit kognitif yang mereka alami cenderung bersifat sementara.

“Adalah berita baik bahawa risiko diagnosis kemurungan dan kebimbangan yang lebih tinggi selepas Covid-19 adalah jangka pendek dan tidak ada peningkatan dalam risiko diagnosis ini pada kanak-kanak,” kata pengarang bersama Max Taquet.

“Bagaimanapun, adalah membimbangkan bahawa beberapa keadaan lain, seperti demensia dan sawan, terus didiagnosis dengan lebih kerap selepas Covid-19, walaupun dua tahun kemudian.”

Hakikat bahawa risiko ini kekal tinggi untuk sekian lama menunjukkan bahawa mekanisme asas yang mendorongnya berterusan melepasi jangkitan akut, kata para penyelidik.

Punca yang berpotensi termasuk kerosakan pada sel yang melapisi saluran darah, membawa kepada pembekuan darah, dan kebocoran penghalang darah ke otak.

Vaksinasi sebelumnya dikaitkan dengan pengurangan atau tidak mengubah risiko kebanyakan hasil neurologi atau psikiatri, kata penulis.

Kadar masalah ini adalah serupa selepas kemunculan varian Omicron dan Delta, menunjukkan bahawa jangkitan coronavirus mungkin terus mendorong penyakit neuropsikiatri walaupun ia menyebabkan penyakit yang kurang teruk.

Kajian itu adalah yang pertama cuba menyelidik beberapa akibat neurologi dan psikiatri yang berbeza dan berlarutan akibat Covid-19, dalam set data yang besar, ulas Dr Jonathan Rogers dan Profesor Glyn Lewis dari University College London.

“Ia menyerlahkan beberapa ciri klinikal yang amat memerlukan penyiasatan lanjut,” kata mereka, sambil menambah bahawa lebih banyak penyelidikan diperlukan untuk mengesahkan penemuan itu. – Agensi


Saman RM150 juta Dr Mahathir, sampai masanya PMX dedah bukti enam kotak?

Sekali lagi Datuk Seri Anwar Ibrahim memohon lanjutan untuk menjawab kes saman RM150 juta yang difailkan oleh Tun Dr Mahathir Mohamad.

Sebelum ini pada 4 April lalu, Perdana Menteri (PMX) juga turut meminta lanjutan kepada Dr Mahathir untuk menjawab notis saman dikemukakan negarawan itu, bagaimanapun tidak memberi sebarang maklum balas dan kemudiaan berkata sedia untuk bertarung di mahkamah.

Untuk rekod, Dr Mahathir menyaman Anwar kerana didakwa memfitnahnya pada Kongres Nasional Khas PKR 2023 ekoran kenyataan tuduhan yang dilemparkan terhadap dirinya iaitu beliau mempunyai berbilion ringgit dan mengagihkan untuk keluarga, anak dan sebagainya serta dia seorang penyangak.

Saman itu merupakan kali pertama dalam sejarah dikemukakan oleh Dr Mahathir terhadap musuh politiknya dan tidak pernah dilakukan kepada mana-mana penentang dan pengkritiknya sebelum ini.

Jelas Dr Mahathir, tindakan saman itu dibuat memandangkan Anwar kini sudah menjadi seorang ketua negara tetapi masih mengeluarkan kenyataan berbaur fitnah terhadapnya yang dilihat sebagai tidak wajar sama sekali.

Tuduhan berhubung salah laku dan amalan rasuah terhadap Dr Mahathir yang dibuat oleh Anwar tersebut bukanlah kali pertama dibuat Presiden PKR, malah sebelum ini didakwa memiliki kononnya enam kotak bukti dan dokumen seperti didedahkan oleh bekas pembantunya, Datuk Mohamad Ezam Mohd Nor.

Ezam merupakan salah seorang bekas setiausaha Anwar ketika beliau berada dalam kerajaan diterajui Dr Mahathir. Selepas penyingkirannya, Ezam dilantik sebagai Ketua Pemuda PKR tetapi mengumumkan keluar parti tersebut pada 2008 untuk menyertai UMNO.

Dalam satu wawancara dengan Malaysiakini pada 2008, Ezam mendakwa mendakwa bukti enam kotak yang didedahkannya sebelum ini tidak ada pada beliau, sebaliknya berada di tangan Anwar.

Ezam semasa wawancara pada 30 Disember 2008 tersebut berkata, “Kalau ada pada saya, sudah tentu saya tunjukkan. Saya konsisten dengan perjuangan membenteras rasuah.”

Ezam berkata, ketika masih bersama PKR, beliau pernah menyuarakan kepada Anwar supaya pemimpin nombor satu parti itu mendedahkan kandungan kotak-kotak itu, tetapi Anwar meminta beliau supaya “tunggu untuk (faedah) politik”.

Pendedahan Ezam semasa wawancara tersebut secara tidak langsung menunjukkan enam kotak bukti rasuah melibatkan kerajaan dipimpin Dr Mahathir sebelum ini dimiliki Anwar.

Ekoran tindakan saman terbaharu yang dibuat Dr Mahathir terhadap Anwar baru-baru ini, sudah sampai masanya Anwar mendedahkan dan membuktikan kepada rakyat berhubung enam kotak yang didakwa dimilikinya oleh Ezam sebelum ini.

Adalah wajar untuk Anwar membuktikan tuduhannya terhadap Dr Mahathir dengan mengemukakan sebarang bentuk bukti atau dokumen didakwa dimiikinya sebelum ini untuk menyokong ucapan politiknya dalam ceramah yang sentiasa menyerang bekas Perdana Menteri dua kali itu.

Jika tiada bukti, mustahil Anwar berulang-ulang kali membuat tuduhan dan dakwaan terhadap Dr Mahathir semasa menjadi ketua negara mengkayakan anak dan kroninya dengan pemberian tender dan projek kepada mereka.


Pelitup muka tidak lagi wajib dalam penerbangan: Khairy

Pemakaian pelitup muka dalam penerbangan tidak lagi diwajibkan berkuat kuasa serta-merta, kata Menteri Kesihatan Khairy Jamaluddin, hari ini (28 September 2022).

Menurutnya pada 7 September lalu, Kementerian Kesihatan (KKM) mengumumkan kelonggaran penggunaan pelitup muka dan memutuskan penggunaannya di dalam ruang tertutup adalah pilihan.

“Berdasarkan penilaian semasa situasi Covid-19 dan mengambil kira keperluan terkini, kementerian memutuskan pelitup muka tidak lagi diwajibkan apabila berada di dalam pesawat,” kata Khairy.

Bagaimanapun, katanya, kementerian masih menggalakkan penggunaan pelitup muka bagi mereka yang mengalami simptom seperti influenza; individu berisiko tinggi seperti warga emas; mereka yang mempunyai penyakit kronik; mereka yang mempunyai imuniti rendah dan wanita hamil; serta mereka yang melancong dengan individu berisiko tinggi seperti warga emas dan kanak-kanak.

Khairy memaklumkan kelonggaran pemakaian pelitup muka di kapal terbang itu selaras dengan syor kesihatan dari negara seperti Kesatuan Eropah, United Kingdom, Amerika Syarikat, Australia, New Zealand dan Singapura.

Menurutnya, keperluan pemakaian pelitup muka di dalam kapal terbang bagaimanapun masih tertakluk kepada syarat yang ditetapkan oleh negara yang dikunjungi.

Kerajaan mewajibkan pemakaian pelitup muka bermula 1 Ogos 2020, namun pada 7 Sept lepas, KKM telah mengumumkan pemakaian pelitup muka di dalam bangunan adalah atas pilihan.

KKM awal hari ini memaklumkan jangkitan baharu Covid-19 di seluruh negara semalam, meningkat sedikit kepada 1,552 kes berbanding 1,186 yang dicatat pada Isnin.

Jumlah itu menjadikan kumulatif positif Covid-19 sejak wabak itu melanda Malaysia pada Januari 2020 meningkat kepada 4,834,560 kes, dengan 4,774,314 pesakit telah sembuh, termasuk 1,684 pesakit yang pulih semalam.

Daripada jumlah jangkitan baharu semalam, 1,024 kes melibatkan individu yang telah menerima suntikan dos penggalak vaksin Covid-19, diikuti 326 kes (penerima dua dos); 196 kes (individu tidak divaksinasi); dan enam kes (individu yang belum lengkap divaksinasi).


Rafizi beri penjelasan berhubung bungkusan berisi ekstrak ganja ke rumah

Pihak yang menghantar bungkusan berisi ekstrak ganja ke pejabatnya baru-baru ini tidak dikenali, jelas Rafizi Ramli.

Menteri Ekonomi itu yang juga Timbalan Presiden PKR itu berkata sudah menyerahkan bungkusan itu kepada kepada pihak polis bagi tujuan siasatan lanjut.

“Saya tak tengok atau membuka bungkusan terbabit. Orang hantar ganja, jadi polis datang ambillah.

“Buang duit saja hantar (ekstrak) ganja kepada saya kerana saya tak ambil ganja. Ini pembaziran.

“Bungkusan terbabit dialamatkan ke pejabat saya dan Perdana Menteri, Datuk Seri Anwar Ibrahim tetapi kedua-dua kami tidak ambil ganja,” katanya dipetik laporan BH.

Semalam, media melaporkan bungkusan berisi ekstrak daun ganja yang dialamatkan kepada dua ahli politik, dirampas menerusi serbuan di sebuah hab kurier di Pulau Meranti, Puchong, Jumaat lalu.

Serbuan dibuat hasil maklumat seorang penjawat awam yang memaklumkan menerima panggilan telefon berkaitan kiriman bungkusan dialamatkan ke atas dua ahli politik yang perlu dituntut di hab berkenaan.

Rentetan itu, polis merampas satu tiub ubat gigi berpenutup hijau dan putih bercorak daun ganja tertera tulisan ‘Happy Green’ seberat 80 gram dalam bungkusan kotak berwarna coklat.


Benarkah kerajaan Malaysia gagal?

Label KERAJAAN GAGAL ini ialah label hitam yang disebut berulang ulang sehingga seperti mutlak benar.

Mungkin ya benar tetapi menganggapnya BENAR MUTLAK itu nanti dulu. Kaedah ni pernah penasihat psikologi Hitler pakai dulu.

Cuba teliti benar tak benarnya kerajaan Malaysia gagal.

Kalau kita tengok kadar kematian paling buruk WHO (Pertubuhan Kesihatan Sedunia) kata ialah Amerika Syarikat, India dan Brazil, bukan Malaysia. Bukan yang paling buruk. Ya Malaysia pernah berada ranking tinggi dari segi kadar gandaan jangkitan tetapi bukan sepanjang Covid-19. Biasalah turun naik. Mahasiswa di Universiti pun ada yang GPA Semester jatuh tapi ada Semester naik balik. Yang penting CGPA, bukan GPA. Kalau dapat setiap Sem Dean’s list tu baguslah, alhamdulillah.

Kalau label gagal kerana tindakan flip flop, maksudnya sekejap buka sekejap tutup negara, Jepun Korea, Singapura pun macam tu. Bukan Malaysia seorang. Maklumlah semuanya tak pernah alami serangan Covid-19.

Semua trial and error. Kalau yang lain pun jadi PM sepanjang setahun setengah yang lalu keadaannya tentu sama kerana penasihat dan penganalisisnya sama iaitu pegawai kerajaan atau perunding profesional dalam bidang kesihatan, keselamatan, sosial, statistik dan lain lain. Sama orangnya atau teamnya. Bukan orang politik.

Label KERAJAAN GAGAL kerana ekonomi jatuh sebagai impak Covid-19 semua negara pun sama. Seluruh dunia sama. World Bank melaporkan Dunia menjunam ke arah resesi. Bukan ‘peculiar’ kepada Kerajaan Perikatan Nasional saja. Semua kerajaan seluruh dunia macam itu.

Jadi secara TENTATIF saya katakan KERAJAAN GAGAL adalah label hitam bukan BENAR MUTLAK/absolute truth. Dia adalah mutlak sebagai label propaganda politik yang dicipta, dipentaskan (stage-managed) dan disebar sebagai MUTLAK BENAR. Adakah saya menafikan kita semua susah? Tak! saya tak nafikan. Salah baca tu!

Tak mengapalah jika kerajaan semasa jatuh, tapi tiada jaminan mutlak jika ada pengganti mereka nanti terjamin Kerajaan Berjaya.

Jika ada jaya mereka juga terhutang budi kepada kerajaan PN dan yang terdahulu kerana telah melalui trial and error yang tak payah lagi diulang lalui oleh kerajaan baru. Alhamdulillah jika berjaya, bagaimana kalau mereka angkuh lalu ‘reinvent new wheel’ dan tolak pembelajaran trial and error kerana fakta diperolehi dari Kerajaan PN, lalu Malaysia terus hancur?

Agaknya semua rakyat sudah seiya dan sekata sanggup berkata “biar hancur tak apa yang penting PN mesti dijatuhkan. Kalau hancur pun hati puas. Kerajaan dominan Melayu memang sah pasti gagal urus Negara. Jangan ulang kesalahan ini”.

Tapi kalau ada yang mengaku ada tangan MAGIS boleh selesaikan semua ini dari mula dulu, pada saya itu semua tahyul. Saya pun tak ajak kawan kawan mempercayai saya.

Saya tahu catatan tengah malam saya ini tak popular, termasuk di kalangan sahabat karib, tapi tak mengapalah. Saya gagahkan juga, sebab saya ada alam hari kemudian.

*WA KULLUKUM MASULUN.*

Tan Sri Dr. Nordin Kardi
Naib Canselor University Sultan Azlan Shah, Perak

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Undi percaya, tiada desakan Zahid dan Najib kerana PM wakil UMNO?

Jika sebelum ini Datuk Seri Ahmad Zahid Hamidi dan Datuk Seri Najib Razak yang paling lantang mendesak undi percaya diadakan, namun senario tersebut sudah berubah kerana Perdana Menteri (PM) baharu yang dilantik adalah wakil UMNO.

Usul undi percaya tidak ada di dalam agenda aturan urusan mesyuarat Dewan Rakyat yang akan bersidang minggu depan (13 September), ia disahkan Ahli Parlimen Lembah Pantai, Fahmi Fadzil.

Menurut Fahmi, usul utama yang akan dibentang adalah berhubung pemilihan Timbalan Speaker baharu bagi menggantikan Datuk Seri Azalina Othman Said yang meletak jawatan dan perintah Dewan Rakyat kepada Ketua Polis Negara untuk tidak menghalang Ahli-ahli Parlimen ke Parlimen dan juga usul menjunjung kasih Yang di-Pertuan Agong.

Ia dilihat bertentangan dengan titah Yang di-Pertuan Agong supaya PM kesembilan Datuk Seri Ismail Sabri Yaakob menjalankan usul undi percaya selepas pelantikannya.

“Tiada usul percaya terhadap PM9 @IsmailSabri60,” kata Pengarah Komunikasi PKR itu dalam ciapan di akaun Twitternya.

Bagaimanapun, Presiden UMNO, Zahid dan juga bekas PM, Najib tidak memberi sebarang respon berhubung isu usul undi percaya tersebut walaupun mereka berdua antara yang paling lantang mendesak ia diadakan terhadap Tan Sri Muhyiddin Yassin sebelum peletakan jawatannya.

Ia mungkin dilihat janggal sekiranya Zahid dan Najib untuk meneruskan desakan sama memandangkan PM baharu yang dilantik adalah wakil UMNO dan juga merupakan Naib Presidennya.

Ismail Sabri mengangkat sumpah sebagai PM kesembilan pada 21 Ogos.

Terdahulu pada 16 Ogos lalu, Muhyiddin mengumumkan keputusannya meletakkan jawatan selepas hilang majoriti sokongan dan cadangan kerjasama bipartisan juga tidak mendapat sokongan parti politik.

Sekurang-kurangnya 111 majoriti diperlukan Ismail Sabri bagi mengabsahkan kedudukannya di Dewan Rakyat dalam undi percaya.

Jumlah 111 tersebut adalah majoriti mudah yang diperlukannya, jika kurang daripada jumlah tersebut ia bermakna Ismail Sabri gagal memperoleh majoriti mudah.


Ekonomi, kebajikan rakyat halang pelaksanaan ‘lockdown’: Khairy

Malaysia tidak mampu lagi dari segi ekonomi dan kebajikan rakyat untuk melaksanakan perintah sekatan dan penutupan atau ‘lockdown’ bagi mengekang penularan Covid-19.

Menteri Kesihatan Khairy Jamaluddin, sebaliknya berkata strategi kerajaan untuk menyekat penularan wabak tersebut adalah dengan melaksanakan mitigasi atau pengurangan.

“Tidak dinafikan pendekatan China berkesan. Namun strategi mereka iaitu containment (pembendungan) atau ‘zero Covid’ bermaksud total lockdown bila ada hanya tiga kes positif,” kata Khairy menerusi ciapan di Twitter rasmi beliau, hari ini.

Dalam ciapan itu, Khairy turut menyertakan tangkap layar laporan berita menyebut “Yuzhou : Second Chinese city forced into Covid lockdown” (Yuzhou : Bandar China kedua dikenakan sekatan pergerakan Covid).

Khairy berkata Malaysia telah mengurus kes positif dengan berkesan apabila kadar vaksinasi tinggi, selain turut mengingatkan rakyat terus menjaga prosedur operasi standard (SOP) agar kadar kematian, penggunaan unit rawatan rapi dan kemasukan ke hospital dapat dikurangkan.

Dalam pada itu, Khairy berkata beliau sentiasa memberi sokongan penuh kepada Ketua Pengarah Kesihatan Tan Sri Dr Noor Hisham Abdullah untuk menjalankan tugas.

Kenyataan itu sebagai reaksi terhadap kenyataan Ahli Parlimen Bintulu Datuk Seri Tiong King Sing mempersoalkan latar belakang Dr Noor Hisham sebagai pakar bedah dan bukan daripada bidang kepakaran kesihatan awam.


Kes ADUN DAP positif dadah, kertas siasatan diserah kepada pengarah pendakwaan

Kertas siasatan berhubung penahanan seorang Ahli Dewan Undangan Negeri (ADUN) dari Perak, kerana positif dadah dalam serbuan di sebuah pusat hiburan di Perai di sini pada 13 Jan lepas, telah diserahkan kepada Pengarah Pendakwaan Negeri, hari ini.

Namun Ketua Jabatan Siasatan Jenayah Narkotik (JSJN) Pulau Pinang ACP Mustafa Kamal Gani Abdullah berkata kertas siasatan itu, telah dikembalikan kepada polis dengan beberapa tindakan yang perlu diambil oleh pihaknya, menurut laporan Bernama.

Bagaimanapun, beliau enggan mendedahkan tindakan atau maklumat yang perlu dikemas kini, seperti di minta oleh Pengarah Pendakwaan Negeri.

“Hari ini polis telah serahkan kertas siasatan kes itu dan ia turut ditaklimatkan kepada Pengarah Pendakwaan Negeri, atas permintaan beliau (Pengarah Pendakwaan Negeri) kertas siasatan tersebut dikembalikan dengan beberapa tindakan untuk diambil oleh pihak polis.

“Polis akan lengkapkan tindakan yang diminta itu, dan kita jangka kertas siasatan tersebut akan diserahkan kembali dalam tempoh dua minggu lagi.

“Kami juga masih menunggu laporan patologi berhubung sampel air kencing ADUN berusia 54 tahun berkenaan, bagi melengkapkan kertas siasatan,” katanya ketika dihubungi Bernama hari ini.

Dalam serbuan kira-kira pukul 9 malam di sebuah pusat hiburan di Perai itu, seramai 48 individu ditahan, dengan 36 daripadanya berkaitan kes narkotik manakala, 12 lagi berkaitan kes jenayah.

Mereka yang ditahan kerana positif dadah termasuk ADUN tersebut, dan dua anggota polis yang bertugas di Ibu pejabat Polis Kontinjen Perak dan Pulau Pinang.

ADUN Pasir Bedamar Terence Naidu yang ditahan itu, kemudiannya mendakwa ujian kedua air kencing yang dilakukan di sebuah klinik swasta – Klinik 02 di Pulau Pinang didapati negatif, dan meminta polis menjalankan siasatan segera.


Negeri Fasa Dua tak patah balik ke Fasa Satu walaupun kes tinggi

Menteri Penyelaras Pelan Pemulihan Negara (PPN), Tengku Datuk Seri Zafrul Tengku Abdul Aziz berkata negeri yang telah beralih ke Fasa Dua Kawalan Pergerakan dalam PPN tidak akan berpatah balik ke Fasa Satu walaupun kes baharu Covid-19 yang dicatatkan adalah tinggi.

Beliau berkata adalah tidak mampan bagi negara untuk ‘buka dan tutup’ sesebuah negeri dan PPN adalah pelan perancangan khusus bagi membolehkan rakyat kembali kepada kehidupan normal.

“Sekiranya angka jangkitan Covid-19 di negeri yang telah beralih fasa adalah tinggi, hanya lokasi atau kawasan tertentu akan dikenakan Perintah Kawalan Pergerakan Diperketatkan (PKPD) dan bukannya seluruh negeri.

“Kalau kita beransur pulih dari Fasa Satu PPN ke Fasa Dua sebagai contoh, kita tak boleh balik ke Fasa Satu dan kembali ke Fasa Dua.

“Sebaik sahaja beralih ke Fasa Dua, kalau ada kes (Covid-19) di kawasan atau lokasi tertentu, ia akan ditutup atau (dikenakan) PKPD, bukan lagi seluruh negeri,“ katanya hari ini.

Lapan negeri telah beralih ke Fasa Dua PPN setakat ini iaitu Perlis, Perak, Pahang, Kelantan, Terengganu, Pulau Pinang, Sabah dan Sarawak.

Bagaimanapun, kebanyakan negeri itu hari ini merekodkan peningkatan kes harian dalam tempoh 24 jam, khususnya di Pahang, Terengganu, Kelantan dan Sabah.

Dalam tempoh 24 jam sehingga 12 tengah hari tadi, Pahang mencatatkan 400 kes berbanding 321 semalam, Terengganu sebanyak 189 kes (93 semalam), Kelantan dengan 236 kes (211 semalam) dan Sabah 286 kes (239 semalam).

Mengulas lanjur Tengku Zafrul berkata prosedur operasi standard (SOP) di kawasan PKPD perlu dipertingkatkan kerana terdapat juga kilang dalam kategori ‘essential’ yang dibuka.

“Contohnya, ujian saringan Covid-19 perlu dibuat sekurang-kurangnya dua kali seminggu. Yang penting, kita kena kurangkan kes di kawasan PKPD yang menyumbang kepada jumlah keseluruhan kes Covid-19 dalam negara,” katanya.

Sementara itu Tengku Zafrul berkata beliau mengadakan sesi libat urus berkenaan PPN dengan beberapa parti politik dan pihak berkepentingan pada minggu ini dan akan meneruskan sesi berkenaan dalam masa terdekat.

Katanya sesi libat urus berkenaan amat produktif dan pelbagai input diterima khususnya berkaitan aspek kesihatan dan bantuan untuk mereka yang terjejas di kawasan PKPD.

Beliau berkata, perbincangan mengenai PPN telah diadakan dengan Parti Pejuang Tanah Air (Pejuang), UMNO, PAS, Gabungan Parti Sarawak (GPS), Parti Amanah Negara (AMANAH), PKR, DAP, Bersatu, MCA dan MIC.


Tok Mat lupa PH pun lawan masa PRU-15 sebelum tidur sebantal

Timbalan Presiden UMNO Datuk Seri Mohamad Hasan terlupa bahawa bukan Perikatan Nasional (PN) sahaja parti lawan ketika Pilihan Raya Umum Ke-15 (PRU-15) lalu, sebaliknya Pakatan Harapan (PH) yang kini menjadi teman sebatal mereka juga adalah saingan yang turut menyebarkan perang kognitif.

Mohamad atau Tok Mat yang mengalahkan calon PH, PN, Pejuang dan PSM dalam perebutan kerusi Parlimen Rembau dalam PRU-15 lalu, memberi alasan perang kognitif yang dilancarkan pihak lawan menyebabkan UMNO dan Barisan Nasional (BN) kalah teruk dalam sejarah.

Kognitif membawa maksud proses mental untuk mentafsir, mempelajari, dan memahami sesuatu.

“Terus terang, saya nyatakan bahawa sememangnya menjangka PRU15, adalah suatu pertempuran yang amat sukar tetapi tidak saya sangka, sama sekali bahawa, ia akan menjadi separah, dan seteruk ini.

“Bukan sahaja bacaan parti tersasar, bahkan analisis, pelbagai kajian oleh pelbagai entiti bebas, juga jauh meleset.

Malah segala analisis pilihan raya yang kita dapati dari sumber dalaman dan ‘polling agency’, menunjukkan bahawa, kita akan menghadapi saingan sengit,” katanya menurut BH.

Beliau berkata demikian ketika berucap pada perasmian serentak Perhimpunan Agung Wanita, Pemuda dan Puteri UMNO di Pusat Dagangan Dunia Kuala Lumpur, malam ini (11 Januari 2023) sempena Perhimpunan Agung UMNO (PAU) 2022.

Mengula lanjut, Tok Mat berkata parti lawan telah menanam sentimen dalam kalangan rakyat bahawa UMNO itu rasuah, kotor, gila kuasa dan segala kata nista, yang menjengkelkan.

Untuk rekod, isu penglibatan pemimpin UMNO dan keluarga mereka dalam rasuah sudah lama berlaku, tetapi kemuncaknya apabila ia melibatkan Datuk Seri Najib Razak ketika menjadi Presiden UMNO dan Perdana Menteri.

Najib kini menjalani hukuman penjara 12 tahun di Penjara Kajang setelah Mahkamah Persekutuan menolak rayuan terakhirnya berkaitan kes SRC International.

Beliau juga kini berdepan beberapa lagi perbicaraan, termasuk penyalahgunaan kuasa melibatkan dana 1Malaysia Development Berhad – skandal kewangan terbesar dalam sejarah dunia yang membabitkan berbilion-bilion ringgit.

Pada masa sama, isteri Najib, Datin Seri Rosmah Mansor juga pada 1 September tahun lalu didapati bersalah terhadap ketiga-tiga pertuduhan yang dikenakan ke atasnya berhubung projek solar di Sarawak.

Hakim Mahkamah Tinggi Kuala Lumpur Mohamed Zaini Mazlan berkata, pihak pembelaan gagal menimbulkan keraguan yang munasabah terhadap kes pendakwaan.

Rosmah, 70, didapati bersalah meminta rasuah RM187.5 juta dan menerima suapan RM6.5 juta membabitkan projek hibrid solar bernilai RM1.25 bilion untuk 369 sekolah luar bandar di Sarawak.

Selain itu, Presiden UMNO Datuk Seri Ahmad Zahid Hamidi juga berdepan puluhan kes jenayah, termasuk rasuah, melibatkan dana Yayasan Akalbudi dan pelaksanaan sistem visa luar negara (VLN) ketika menjadi Timbalan Perdana Menteri dan Timbalan Presiden UMNO.


‘Top 5’ UMNO kumpulan oligarki, kata Ahli Parlimen pembangkang

Seorang pemimpin pembangkang menggelar lima pemimpin tertinggi UMNO – ‘Top 5’ – sebagai oligarki kerana mendesak Pilihan Raya Umum Ke-15 (PRU-15) diadakan tahun ini.

Ahli Parlimen Pasir Gudang Hassan Abdul Karim berkata lima pemimpin tertinggi UMNO itu tidak mempunyai kuasa undang-undang untuk mendesak Perdana Menteri supaya membubarkan Parlimen bagi membolehkan PRU-15 diadakan dalam keadaan Malaysia diancam musim Monsun Timur Laut yang boleh menyebabkan banjir.

“Setiausaha Agung UMNO Datuk Seri Ahmad Maslan menegaskan bahawa Perkara 40(1) Perlembagaan Persekutuan adalah di mana Yang di-Pertuan Agong mesti bertindak atas nasihat Perdana Menteri.

“Ahli Parlimen Pontian cuba menyembunyikan fakta bahawa Perlembagaan Persekutuan memberi budi bicara kepada Yang di-Pertuan Agong untuk bersetuju atau menolak permintaan Perdana Menteri untuk membubarkan Parlimen di bawah Perkara 40(2)(b),” katanya dalam satu kenyataan hari ini (1 Oktober 2022).

Memetik The Star, Hassan menambah bahawa Malaysia adalah sebuah negara yang mengamalkan demokrasi berparlimen dan raja berperlembagaan.

Beliau berkata kuasa budi bicara Yang di-Pertuan Agong di bawah Perkara 40 (2)(b) akan memastikan Parlimen tidak dibubarkan sesuka hati oleh parti politik yang memerintah.

“Perlembagaan Persekutuan kita memberi jaminan bahawa Malaysia tidak jatuh ke tangan oligarki seperti lima pemimpin teratas UMNO,” tegasnya lagi.

Oligarki ialah sistem politik di mana sekumpulan kecil individu mempunyai kawalan ke atas sesebuah negara atau organisasi.

Hassan berkata UMNO mendesak PRU-15 sebelum mahkamah membuat keputusannya terhadap presiden parti itu Datuk Seri Ahmad Zahid Hamidi menjelang Disember.

‘Top 5’ UMNO merujuk kepada Zahid, Timbalan Presiden Datuk Seri Mohamad Hasan dan tiga Naib Presiden – Datuk Seri Ismail Sabri Yaakob; Datuk Seri Mohamad Khaled Nordin; dan Datuk Seri Mahdzir Khalid.

Pada Jumaat (30 September), Setiausaha Agung UMNO Datuk Seri Ahmad Maslan berkata Ismail Sabri bersedia untuk menghadap Yang di-Pertuan Agong bagi mempersembahkan beberapa tarikh yang mungkin untuk membubarkan Parlimen.

Beliau menambah ini adalah antara keputusan yang dibuat ketika mesyuarat Majlis Tertinggi UMNO yang diadakan di Menara Datuk Onn, semalam.

“Pembubaran Parlimen perlu dilakukan secepat mungkin bagi membolehkan PRU-15 diadakan menjelang tahun ini.

“Berdasarkan keputusan ini, Perdana Menteri akan membentangkan cadangan tarikh pembubaran kepada Agong, selaras dengan Perkara 40(1) Perlembagaan Persekutuan,” kata Ahmad.


Tren KTMB berhenti di Kuala Gris, pelajar kembali ke sekolah

Keretapi Tanah Melayu Berhad (KTMB) menggantung tugas empat kakitangannya susulan tren itu tidak berhenti di Hentian Kuala Gris, menyebabkan 100 pelajar tidak dapat ke sekolah pada hari pertama penggal ketiga 2021/2022, semalam.

Ketua Pegawai Operasi KTMB, Mohd Zain Taha, berkata pemandu, pembantu pemandu, penyelia kereta api dan pemeriksa tiket digantung tugas, manakala beberapa kakitangan lain yang terbabit dalam insiden semalam turut dipanggil sebagai saksi bagi membantu siasatan yang akan dilengkapkan dalam tempoh dua minggu.

Menurutnya KTMB memandang serius perkara itu dan satu panel siasatan sudah diwujudkan bagi melakukan siasatan lebih terperinci dengan mengambil kira semua aspek sama ada dari sudut operasi, teknikal serta corak larian kereta api.

“Pihak KTMB menganggap insiden ini tidak sepatutnya berlaku dan kita akan pastikan beberapa langkah akan diambil bagi memastikan ia tidak akan berulang pada masa akan datang.

“Bagaimanapun, tindakan yang akan diambil nanti bergantung kepada penilaian panel terhadap kes itu , selain turut mencadangkan kepada pihak pengurusan kereta api untuk tindakan yang perlu diambil dalam menyelesaikan insiden ini,” katanya hari ini.

Mohd Zain berkata, pembentukan panel siasatan berkenaan adalah prosedur biasa bagi membantu menangani sesuatu insiden yang berlaku dalam KTMB dan kejadian semalam adalah yang pertama kali.

“Dalam insiden semalam, pihak KTMB sekali lagi memohon maaf kepada semua warga Kuala Gris dan pelajar sekolah terutamanya kepada ibu bapa serta pihak SMK Dabong selain penduduk di kawasan sekitar di atas kejadian yang berlaku semalam,” katanya.

Media semalam melaporkan, keterujaan 100 pelajar SMK Dabong untuk ke sekolah bertukar sebaliknya, apabila kereta api yang sepatutnya mereka naiki tidak berhenti di Hentian Kuala Gris.


Penyimpan Mohor Besar Raja-Raja tetapkan Isnin atau Selasa 1 Syawal

Bekas Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad al-Bakri menjelaskan keputusan sama ada 1 Syawal jatuh pada Isnin atau Selasa dibuat oleh Penyimpan Mohor Besar Raja-Raja.

Malah keputusan bila 1 Syawal itu ditetapkan wajib dipatuhi umat Islam di negara ini, katanya mengulas tarikh menyambut Airilfitri yang menjadi perdebatan di media sosial sekarang ini.

Terdahulu, berlaku perdebatan dalam media sosial ketika ini susulan tular kandungan dalam aplikasi WhatsApp kononnya umat Islam di Malaysia dijangka menyambut 1 Syawal pada Isnin ini.

Sebelum ini, Jabatan Kemajuan Islam Malaysia (Jakim) memaklumkan, penentuan awal Syawal 1443H atau tarikh Hari Raya Aidilfitri tahun ini akan dilakukan menerusi aktiviti cerapan rasmi di 29 lokasi di seluruh pada petang Ahad, 29 Ramadan 1443H bersamaan 1 Mei ini.

Tarikh 1 Syawal akan diumumkan oleh Penyimpan Mohor Besar Raja-Raja selepas itu.

Ketua Pengarahnya, Datuk Hakimah Mohd. Yusoff berkata, aktiviti cerapan anak bulan itu dilakukan oleh Jawatankuasa Melihat Anak Bulan/Rukyah Negeri yang dipengerusikan Sahibus Samahah Mufti Negeri. .

Mengulas lanjut Dr Zulkifli yang juga bekas Mufti Wilayah Persekutuan berkata keputusan itu hanya boleh dibuat Majlis Raja-Raja melalui Penyimpan Mohor Besar Raja-Raja.

Menurutnya, kuasa menentukan anak bulan terletak kepada pemerintah (Ketua Negara) iaitu jika di Malaysia ia di bawah Yang di-Pertuan Agong, Sultan dan Raja bagi sesebuah negeri.

“Sebahagian besar perlaksanaan hukum-hakam dalam syariat Islam juga tertakluk kepada kuasa pemerintah dan hukum-hakam itu tidak mungkin dapat dilaksanakan kecuali melalui kuasa dan arahan pemerintah.

“Apabila berlaku khilaf, maka hakim atau pemerintahlah yang akan memutuskannya terutama apabila berlaku perselisihan atau perdebatan,” katanya menerusi portal Maktabah Al-Bakri.

Justeru, beliau mahu umat Islam merujuk isu itu kepada tokoh-tokoh dan pakarnya dalam bidang berkenaan termasuk hal anak bulan dan kaitannya dengan ilmu falak.


Islam dan penentuan had umur

Minda Presiden PAS

Penganut Islam hendaklah berpandukan petunjuk Allah SWT yang terkandung dalam al-Quran dan dihuraikan oleh Rasulullah SAW dalam hadis-hadis yang banyak. Semua ajaran yang terkandung dalam kedua-dua sumber tersebut menjadi petunjuk sepanjang perjalanan hidup bagi mereka yang beriman.

Hanya mereka yang buta al-Quran sahaja, akan terpengaruh dengan anasir luar yang lebih banyak menjadikan makhluk perosak, tetapi ia tidak mungkin dapat mempengaruhi manusia yang berakal sihat dan waras.

Para ulama’ berpandukan kepada petunjuk al-Quran dan Hadis tersebut telah membahagikan peringkat umur manusia bagi menentukan taklif (menunaikan kewajipan) mereka dari segi tahap kematangan dan kemampuan berperanan bagi diri, keluarga dan masyarakat kepada beberapa peringkat umur. Antaranya yang dinamakan dengan mumaiyiz, baligh dan ‘al-rusyd’.
Rasulullah SAW bersabda:

مُرُوا أَوْلَادَكُمْ بِالصَّلَاةِ وَهُمْ أَبْنَاءُ سَبْعِ سِنِينَ، وَاضْرِبُوهُمْ عَلَيْهَا، وَهُمْ أَبْنَاءُ عَشْرٍ، وَفَرِّقُوا بَيْنَهُمْ فِي الْمَضَاجِعِ.

“Suruhlah anak-anak kalian bersolat apabila usia mereka mencecah tujuh tahun, dan pukullah mereka (sekiranya mereka tidak mengerjakan solat untuk mendidik bukan mencederakan) supaya menunaikan kewajipan (fardhu ‘ain) apabila berumur sepuluh tahun, dan pisahkan tempat tidur antara mereka (anak lelaki dan perempuan).” (Riwayat Ahmad 6689 dan Abu Dawud 495)
Para ulama’ menamakan peringkat ini dengan mumaiyiz, usia permulaan untuk seseorang itu mengerti antara perkara yang baik dan buruk dengan panduan mendidik.

Kemudian peringkat seterusnya dikenali dengan umur baligh, sama ada dengan cara bermimpi kerana sudah bernafsu atau disebabkan kedatangan darah haid bagi anak perempuan atau sudah mencukupi umur 15 tahun.

Seterusnya pula dikenali dengan umur ‘al-Rusyd’, apabila seseorang itu berkemampuan untuk mentadbir serta menguruskan harta dan diri sendiri. Perkara ini berpandukan kepada ayat Allah SWT secara umum tanpa menyebutkan secara spesifik umurnya, antara firman Allah SWT:

﴿وَابْتَلُوا الْيَتَامَى حَتَّى إِذَا بَلَغُوا النِّكَاحَ فَإِنْ آنَسْتُمْ مِنْهُمْ رُشْدًا فَادْفَعُوا إِلَيْهِمْ أَمْوَالَهُمْ وَلَا تَأْكُلُوهَا إِسْرَافًا وَبِدَارًا أَنْ يَكْبَرُوا وَمَنْ كَانَ غَنِيًّا فَلْيَسْتَعْفِفْ وَمَنْ كَانَ فَقِيرًا فَلْيَأْكُلْ بِالْمَعْرُوفِ فَإِذَا دَفَعْتُمْ إِلَيْهِمْ أَمْوَالَهُمْ فَأَشْهِدُوا عَلَيْهِمْ وَكَفَى بِاللَّهِ حَسِيبًا٦﴾

“Dan ujilah anak-anak yatim itu (sebelum baligh) sehingga mereka cukup umur (dewasa) untuk berkahwin. Kemudian jika menurut pendapat kalian mereka telah matang (mampu memelihara harta), maka serahkanlah kepada mereka harta-hartanya; dan janganlah kalian makan harta anak-anak yatim itu secara yang melampaui batas dan (janganlah kamu) tergesa-gesa (membelanjakannya) sebelum mereka dewasa. Dan sesiapa (antara penjaga harta anak-anak yatim itu) yang kaya, maka hendaklah dia menahan diri (daripada memakannya). Dan sesiapa yang miskin maka bolehlah dia memakannya dengan cara yang sepatutnya. Kemudian, apabila kalian menyerahkan harta kepada mereka, maka hendaklah kalian adakan saksi-saksi (yang menyaksikan penerimaan) mereka. Dan cukuplah Allah sebagai Pengawas (akan persaksian itu).” (Surah al-Nisa’: 6)

Firman Allah SWT:

﴿وَلَا تَقْرَبُوا مَالَ الْيَتِيمِ إِلَّا بِالَّتِي هِيَ أَحْسَنُ حَتَّى يَبْلُغَ أَشُدَّهُ وَأَوْفُوا الْكَيْلَ وَالْمِيزَانَ بِالْقِسْطِ لَا نُكَلِّفُ نَفْسًا إِلَّا وُسْعَهَا وَإِذَا قُلْتُمْ فَاعْدِلُوا وَلَوْ كَانَ ذَا قُرْبَى وَبِعَهْدِ اللَّهِ أَوْفُوا ذَلِكُمْ وَصَّاكُمْ بِهِ لَعَلَّكُمْ تَذَكَّرُونَ١٥٢﴾

“Dan janganlah kalian menghampiri harta anak yatim melainkan dengan cara yang lebih bermanfaat (untuk mengawal dan mengembangkannya), sehingga dia baligh (dewasa, serta layak mengurus hartanya dengan sendiri); dan sempurnakanlah segala sukatan dan timbangan dengan adil. Kami tidak membebankan seseorang dengan kewajipan melainkan sekadar kesanggupannya. Dan apabila kalian mengatakan sesuatu (semasa membuat apa-apa keterangan), maka hendaklah kalian berlaku adil, sekalipun orang itu ada hubungan kerabat (dengan kalian); dan perjanjian (perintah-perintah) Allah hendaklah kalian sempurnakan. Dengan yang demikian itulah, Allah memerintahkan kalian, supaya kamu beringat (mematuhi-Nya).” (Surah al-An‘am: 152)

Firman Allah SWT:

﴿وَأَمَّا الْجِدَارُ فَكَانَ لِغُلَامَيْنِ يَتِيمَيْنِ فِي الْمَدِينَةِ وَكَانَ تَحْتَهُ كَنْزٌ لَهُمَا وَكَانَ أَبُوهُمَا صَالِحًا فَأَرَادَ رَبُّكَ أَنْ يَبْلُغَا أَشُدَّهُمَا وَيَسْتَخْرِجَا كَنْزَهُمَا رَحْمَةً مِنْ رَبِّكَ وَمَا فَعَلْتُهُ عَنْ أَمْرِي ذَلِكَ تَأْوِيلُ مَا لَمْ تَسْطِعْ عَلَيْهِ صَبْرًا٨٢﴾

“Adapun dinding rumah itu pula, adalah kepunyaan dua orang anak yatim di kota itu; dan di bawahnya terdapat harta benda simpanan bagi mereka berdua; sedangkan bapa mereka pula adalah orang yang soleh. Maka, Tuhanmu menghendaki supaya mereka sampai kepada usia kematangan dan mengeluarkan simpanannya itu, sebagai satu rahmat dari Tuhanmu (kepada mereka). Dan (ingatlah) aku tidak melakukannya menurut fikiranku sendiri. Demikianlah penjelasan tentang maksud dan tujuan perkara-perkara yang engkau tidak dapat bersabar mengenainya.” (Surah al-Kahfi: 82)

Firman Allah SWT:

﴿وَلَمَّا بَلَغَ أَشُدَّهُ وَاسْتَوَى آتَيْنَاهُ حُكْمًا وَعِلْمًا وَكَذَلِكَ نَجْزِي الْمُحْسِنِينَ١٤﴾

“Dan setelah (Musa AS) cukup umur dan sempurna akalnya, Kami berikan kepadanya kebijaksanaan serta ilmu pengetahuan. Dan demikian Kami memberikan balasan kepada orang-orang yang berbuat baik.” (Surah al-Qasas: 14)

Firman Allah SWT:

﴿وَوَصَّيْنَا الْإِنْسَانَ بِوَالِدَيْهِ إِحْسَانًا حَمَلَتْهُ أُمُّهُ كُرْهًا وَوَضَعَتْهُ كُرْهًا وَحَمْلُهُ وَفِصَالُهُ ثَلَاثُونَ شَهْرًا حَتَّى إِذَا بَلَغَ أَشُدَّهُ وَبَلَغَ أَرْبَعِينَ سَنَةً قَالَ رَبِّ أَوْزِعْنِي أَنْ أَشْكُرَ نِعْمَتَكَ الَّتِي أَنْعَمْتَ عَلَيَّ وَعَلَى وَالِدَيَّ وَأَنْ أَعْمَلَ صَالِحًا تَرْضَاهُ وَأَصْلِحْ لِي فِي ذُرِّيَّتِي إِنِّي تُبْتُ إِلَيْكَ وَإِنِّي مِنَ الْمُسْلِمِينَ١٥﴾

“Dan Kami memerintahkan kepada manusia agar berbuat baik kepada kedua-dua ibu bapanya; ibunya telah mengandungkannya dan telah melahirkannya dengan menanggung susah payah. Sedang tempoh mengandungnya berserta dengan tempoh menceraikan susunya ialah dalam masa 30 bulan. Setelah apabila dia telah dewasa dan sampai ke peringkat umur 40 tahun, berdoalah ia dengan berkata: ‘Wahai Tuhanku, ilhamkanlah daku supaya tetap bersyukur akan ni‘matmu yang engkau kurniakan kepadaku dan kepada ibu bapaku, dan supaya aku tetap mengerjakan amal soleh yang Engkau redhai; berilah kebaikan kepadaku dengan (memberi kebaikan) kepada anak cucuku. Sesungguhnya aku bertaubat kepada Engkau, dan sesungguhnya aku termasuk daripada kalangan orang yang berserah diri (yang tunduk patuh kepadamu).” (Surah al-Ahqaf: 15)

Bagi menentukan umur ‘al-Rusyd’ (kematangan menilai dan mengurus) terdapat perbezaan pendapat dalam kalangan para ulama’ kerana bukan sahaja penentuan umur 18 tahun, 21 tahun, 40 tahun dan lain-lain. Hal yang tersebut kerana, ia juga berkaitan dengan syarat-syarat tambahan lain yang menyentuh aspek pendidikan, keadaan masyarakat sekeliling dan anasir-anasir luar yang sangat mempengaruhi pemikiran seseorang.

Sabda Rasulullah SAW:

مَثَلُ الْجَلِيسِ الصَّالِحِ وَمَثَلُ جَلِيسِ السُّوءِ كَحَامِلِ الْمِسْكِ وَنَافِخِ الْكِيرِ، فَحَامِلُ الْمِسْكِ إِمَّا أَنْ تَبْتَاعَ مِنْهُ، وَإِمَّا أَنْ تَجِدَ مِنْهُ رِيحًا طَيِّبَةً، وَنَافِخُ الْكِيرِ إِمَّا أَنْ يُحْرِقَ ثِيَابَكَ، وَإِمَّا أَنْ تَجِدَ مِنْهُ رِيحًا خَبِيثَةً

“Bandingan seorang yang duduk bergaul dengan seorang yang baik dan seorang yang jahat, laksana berada bersama penjual kasturi (yang baunya harum) dan peniup tukang besi. Maka, pembawa kasturi memberikan bau minyaknya yang harum atau engkau dapat membelinya atau setidak-tidaknya engkau dapat memperolehi mencium bau yang harum daripadanya. Adapun peniup tukang besi, sama ada boleh membakar pakaianmu atau kamu mendapat bau yang busuk daripadanya.” (Riwayat al-Bukhari 2101 dan Muslim 2628)

Begitulah pergaulan dan keadaan sekeliling yang boleh mempengaruhi akhlak seseorang. Tambahan pula, pada zaman kini dengan sistem pendidikan yang masih terlalu banyak kelemahan, hilangnya kehebatan undang-undang dan penguatkuasaan, tersebarnya pengaruh media tanpa sempadan akhlak dan agama dan berlakunya gejala dadah dan dedah yang melampau.

Maka, Islam mensyaratkan soal keahlian dalam melaksanakan tugas tertentu yang mewajibkan iman, Islam dan akhlak. Inilah garis panduan dalam mencipta kepimpinan berintegriti dan orang yang akan memilih pemimpin itu juga berintegriti.

Maka, syarat yang menetapkan kayu ukur umur sahaja tanpa meletakkan syarat-syarat keahlian yang lain terlalu banyak kekurangannya. Sebagaimana yang telah menjadi amalan dalam demokrasi Barat.

Ternyata sudah terdapat negara yang dikuasai dengan cara yang tidak bermoral dengan memilih orang yang tidak bermoral. Pada masa yang sama, melakukan pelbagai salah laku, rasuah, kongsi gelap, mafia, kartel dadah, samseng dan sebagainya.

Maka, berlakulah bencana akhir zaman sebagaimana yang dinyatakan oleh sabda Rasulullah SAW:
إِذَا وُسِّدَ الأَمْرُ إِلَى غَيْرِ أَهْلِهِ فَانْتَظِرِ السَّاعَةَ

“Apabila orang yang tidak layak dilantik mengendalikan urusan (yang besar), maka tunggulah masa berlakunya kemusnahan.” (Riwayat al-Bukhari 59)
Kini, sudah terdapat contoh yang berlaku di negara Barat paling maju yang mengamalkan demokrasi telah melantik orang yang paling tidak berintegriti menjadi pemimpin setelah dipilih melalui pilihan raya.

Kemenangan diperolehi kerana berlakunya rasuah dan menipu, bahkan ada yang bersifat separuh gila, mengaku mempunyai salah laku secara nyata, dan juga ternyata menipu rakyat dan senarai tanda-tanda lain yang menunjukkan sifat tidak berintegriti. Sehingga tiada perbezaan antara lulusan universiti dengan mereka yang masih berada di pusat serenti atau pemulihan yang belum lagi berjaya dipulihkan akal dan akhlaknya.

Bahkan, sudah wujud gejala keruntuhan institusi keluarga sehingga terpaksa mengadakan rumah orang tua, walaupun keluarganya yang terdekat masih ada. Malahan sudah ada orang yang terpaksa menulis wasiat harta kepada anjing, kerana anaknya sendiri sudah hilang entah ke mana.
Apakah yang akan berlaku kepada urusan negara dan umat, sekiranya para pemimpin dan pemilihan pemimpin itu tidak diletakkan syarat seorang yang menjaga kewibawaan diri dengan beriman dan berakhlak mulia?

Hanya mereka daripada kalangan yang mahu berkuasa dengan matlamat menghalalkan segala cara sahaja, akan mendukung prinsip siapa sahaja boleh menjadi calon dan mengundi untuk memenangkannya dalam pilihan raya tanpa mempedulikan akibat daripada langkah yang salah.

Ambillah contoh yang baik, walaupun daripada sesiapa dan dari mana datangnya. Jangan menerima apa sahaja perkara, sekalipun ia perkara luar biasa dan di luar tabii manusia yang bijak dan waras. Sehingga pencetusnya dinamakan dengan ahli falsafah.

Justeru itu, pendidikan politik dan syarat-syarat kelayakan mengundi hendaklah digabungkan dengan had umur sebagai satu cara yang bijaksana, matang dan sejahtera. Maka terlaksanalah slogan kepimpinan melalui teladan yang sudah dilupakan oleh Melayu yang mudah lupa.

Firman Allah SWT:

﴿قُلْ إِنَّمَا أَعِظُكُمْ بِوَاحِدَةٍ أَنْ تَقُومُوا لِلَّهِ مَثْنَى وَفُرَادَى ثُمَّ تَتَفَكَّرُوا مَا بِصَاحِبِكُمْ مِنْ جِنَّةٍ إِنْ هُوَ إِلَّا نَذِيرٌ لَكُمْ بَيْنَ يَدَيْ عَذَابٍ شَدِيدٍ٤٦﴾

“Katakanlah (wahai Muhammad SAW): ‘Sesungguhnya aku hendak memperingatkan kepada kalian satu perkara sahaja, iaitu hendaklah kalian bersungguh-sungguh berusaha mencari kebenaran kerana Allah semata-mata, sama ada dengan cara berdua (dengan orang lain), atau seorang diri; kemudian hendaklah kalian berfikir sematang-matangnya (untuk mengetahui salah benarnya ajaran-Ku).’ Sebenarnya tiada pada (Muhammad) yang menjadi sahabat kalian sebarang penyakit gila (sebagaimana yang dituduh); dia hanyalah seorang Rasul pemberi amaran kepada kalian, sebelum kalian ditimpa dengan azab yang berat (di akhirat).” (Surah Saba’: 46)

Datuk Seri Abdul Hadi Awang
Presiden PAS


Pengembara 27 negara wajib kuarantin 14 hari jika masuk Sabah

Semua pengembara yang tiba dari negara-negara yang dikenakan sekatan perjalanan sementara dan ingin memasuki Sabah dikehendaki mendapat kelulusan khas selain menjalani kuarantin wajib.

Sebanyak 27 negara yang dikenakan sekatan perjalanan sementara mengikut senarai terkini yang dikeluarkan oleh Kementerian Kesihatan (KKM) dan Jabatan Imigresen ialah United Kingdom, Portugal, Belanda, Australia, Kanada, Korea Selatan, Hong Kong, China, dan Israel.

Turut tersenarai ialah Itali, Jerman, Denmark, Sweden, Nigeria, Belgium, Jepun, Brazil, Norway, Republik Czech, Perancis, Austria, Sepanyol, Arab Saudi, Ghana, Ireland, Emiriah Arab Bersatu dan Amerika Syarikat (California).

Menteri Kerajaan Tempatan dan Perumahan negeri, Datuk Seri Masidi Manjun berkata semua pengembara dari negara berkenaan atau mempunyai sejarah perjalanan dalam tempoh 14 hari ke negara itu, dibenarkan memasuki Sabah.

Bagaimanapun, katanya semua pengembara terbabit diwajibkan menjalani ujian pengesanan RT-PCR Covid-19 dua hari sebelum berlepas dari negara berkenaan dan borang perisytiharan kesihatan (e-Health Declaration).

“Pengembara yang tidak memenuhi kriteria kebenaran masuk ke Sabah perlu mendapatkan kelulusan khas dari Pejabat Hal Ehwal Dalam Negeri dan Penyelidikan (PHEDNP) dan merujuk kelayakan melalui laman web rasmi PHEDNP.

“Ujian RT-PCR dilakukan semasa ketibaan di pintu masuk antarabangsa pertama ke Malaysia,” katanya yang juga jurucakap perkembangan Covid-19 Sabah.

Masidi berkata bagi pengembara yang tiba dari negara yang dikenakan sekatan perjalanan sementara diarahkan menjalani kuarantin wajib selama 14 hari di stesen kuarantin yang ditetapkan tanpa mengira status pelalian.

“Selain itu, kuarantin di rumah tidak dibenarkan dan pengembara juga tidak dibenarkan meneruskan perjalanan ke Sabah atau ke destinasi lain dalam negeri ini sehingga lengkap tempoh kuarantin.

“Keputusan ujian saringan RT-PCR pada hari ke -10 mesti negatif sebelum diberi kebenaran penamatan dari kuarantin dan penilaian risiko dilakukan pada hari ke 14 serta lanjutan kuarantin sekiranya perlu,” katanya.